
1 Begyndelsen  af  indeværende  Aar  anmodede  Hr.  O.  H. 
Delbanco  mig  om  at  faa  meddelt  nogle  Oplysninger  til 
Brug  for  en  Artikel,  som  han  agtede  at  skrive  i „Nordisk 
Boghandler-Tidende“  i Anledning  af  100-Aarsdagen  efter 
G.  A.  Reitzels  Fødsel.  Dette  Ønske  var  det  mig  saa  meget 
lettere  at  opfylde,  som  jeg  i lang  Tid  har  syslet  med  at 
foretage  Optegnelser  om  mine  Barndoms-  og  Ungdomsaar, 
hvori  selvfølgelig  ogsaa  mit  10  Aars  Ophold  i G.  A.  Reitzels 
Hus,  der  var  af  saa  indgribende  Betydning  for  hele  mit 
senere  Liv,  maatte  blive  omtalt,  om  jeg  end  ingensinde 
havde  tænkt  mig,  at  de  skulde  komme  andre  end  mine 
aller  Nærmeste  for  Øje,  endsige  blive  trykte. 

Men  Hr.  Delbancos  Opfordring  bragte  mig  til  at  dvæle 
noget  udførligere  ved  denne  lærerige  og  interessante  Epi- 
sode af  mit  Liv  end  oprindelig  paatænkt,  og  det  var  først 
under  Udarbejdelsen  heraf,  at  den  Tanke  opstod  hos  mig, 


at  jeg  ved  at  give  min  lille  Skildring  den  Form,  hvori 
den  her  fremtræder,  kunde  faa  opfyldt  et  kjært  Ønske, 
at  føje  et  — om  end  kun  beskedent  — Blad  til  den 
Krands,  der  idag  lægges  om  den  gamle  Hædersmands 
Minde.  Det  var  dog  imidlertid  næppe  blevet  realiseret, 
dersom  ikke  d’Herrer  Cancelliraad  F.  Dreyer  (Bianco 
Lunos  Kgl.  Hof-Bogtrykkeri),  Grosserer  J.  A.  Frederi ksen 
(Nyholm  & Frederiksen)  og  Hof-Bogbinder  Carl  Petersen 
med  Glæde  og  stor  Imødekommen  havde  grebet  den  til- 
budte Lejlighed  til  ogsaa  for  deres  Vedkommende  at  lægge 
deres  Taknemlighed  til  det  gamle,  hæderkronede  Firma 
for  Dagen,  og  det  er  saaledes  nærmest  dem,  dets  Tilblivelse 
skyldes  og  hvem  Takken  tilkommer. 

Efter  denne  Redegjørelse  bedes  det  lille  Skrift  mod- 
taget med  den  Velvillie  og  Overbærenhed,  det  i saa  høj 
Grad  har  nødigt. 


O.  B.  W 


Men  naar  det  bliver  tvst  i dit  Indre 
og  naar  ....  Bevægelserne  i dit  Sind 
ere  dæmpede  ved  Dagens  Arbejde,  saa 
blive  de  Døde  levende,  saa  vaagne 
Minderne  .... 


D.  G.  Monrad. 


I 


S/ et  var  i Sommeren  1843,  at  jeg,  kort  efter  min 


Gonfirmation,  15 — 16  Aar  gammel  indtraadte  som  Lærling 
i C.  A.  Reitzels  Boghandel,  der  fandtes  i det  daværende 
Waisenhus  paa  Store  Kjøbmagergade,  hvor  nu  Hauberg 
& Go.  har  Locale.  I ti  Aar  af  mit  Liv  skulde  jeg 
komme  til  at  arbejde  i denne  store  Forretning,  fraregnet 
dog  de  16  Maaneder,  fra  1ste  Januar  1850  til  Mai  1851, 
da  jeg  som  Soldat  aftjente  min  Værnepligt  og  derved 
blev  Deltager  i Felttoget  1850  indtil  Fredens  Slutning  i 
1851;  ti  lykkelige  Ungdomsaar,  om  hvilke  jeg  bevarer 
mange  lyse  og  skjønne  Minder,  og  i hvilke  jeg  saa’  og 
oplevede  mangt  og  meget,  der  stod  i nøjeste  Forbindelse 
med  og  havde  indgribende  Betydning  for  Aandslivet  her 
hjemme,  paa  Grund  af  den  fremragende  Stilling  Reitzel 
indtog  som  virksom  Forlægger  og  tillige  som  Leder  af 
Datidens  største  Sortimentshandel  i Kjøbenhavn,  ja  man 
kan  vel  sige  i Norden.  Thi  det  er  jo  Skjælnemærket 
mellem  Boghandel  og  al  anden  Plandel,  at  der  i den  er 
en  ganske  anden  Vexelvirkning  mellem  aandelige  Interesser 
og  Forretning  end  i nogen  anden  Handel;  ideelt  set  er 

en  Boglade  — eller  kan  ialtfald  tilligemed  Journalistikken 
være  — Brændpunktet  for  det  aandelige  Liv  i et  Folk. 
Og  ligesom  det  er  et  helt  andet  Publikum,  Boghandleren 
faar  i Tale  end  det,  der  færdes  i Almindelighed  i andre  Ud- 
salg og  ved  andre  Vareomsætninger,  et  Publikum,  der  tvinger 
Boghandleren,  om  han  vil  hævde  sin  Stilling  som  Litera- 
turens  Bærer,  til  at  være  paa  Højden  af  det  aandelige 
Livs  Rørelser,  navnlig  hvor  Forretningen  for  det  kjære 
daglige  Brøds  Skyld  ikke  belemres  med  Handel  med 
Papir,  Skrivematerialier , Fotografier  og  Hundreder  af 
Nipsgj en  stande , som  nutildags  hyppig  stiller  Boghandelen 
i 2den  Række,  saaledes  danner  ogsaa  den  faste  ensartede 
Bogladepris  en  sund  Dæmning  mod  Fristelser  i Retning 
af  Svindel  og  indtager  ligeledes  paa  denne  Maade  en  Sær- 
stilling i Begrebet  Handelsvirksomhed. 

Saadan  „egentlig"  Boghandel  dreves  i hine  Aar  af 
det  store  Gyldendalske  Firma,  Andr.  Fred.  Høst,  P.  G.  Phi- 
lipsen , Schubothes  Boghandel,  Soldenfeldt  og  Wahlske 
Boghandel;  tildels  ogsaa  H.  J.  Bing  & Son  og  G.  Steen,  der- 
ved Siden  af  en  ret  betydelig  Forlæggervirksomhed  dog 
havde  en  udstrakt  Papirhandel;  ganske  vist  drev  Gylden- 
dalske Boghandel  ogsaa  Papirhandel,  men  denne  var  dog, 
saavidt  jeg  ved,  indskrænket  til  Leverancer  til  offentlige 
og  private  Kontorer.  Andre  egentlige  Boglader  existerede 
ikke;  senere  tilkom  i mine  Ungdomsaar  F.  H.  Eibe,  G.  G. 
Iversen  og  Lose  & Delbanco  samt  Otto  Schwartz  og 
G.  W.  Stinck,  først  i 1852  etablerede  H.  Hagerup  og 
Th.  Lind  sig,  men  alle  overfiøjedes  de  dog  langt  af 
G.  A.  Reitzels  Virksomhed. 

At  give  en  Karakteristik,  selv  kun  i korte  Omrids  af 
gamle  Reitzels  Personlighed  og  omfattende  Virksomhed 
ligger  imidlertid  ganske  udenfor  disse  Liniers  Plan,  hvor 
fristende  en  saadan  Opgave  end  kunde  være;  i saa  Hen- 
seende maa  jeg  henvise  til,  hvad  der  andetsteds  maatte 
være  fremkommet  om  ham  og  om  den  af  ham  i Aaret 

1819  grundede  Forretning1);  her  fremkommer  ikkun 
spredte  Smaatræk  om  ham,  hans  Liv  og  hans  Virken, 
der  kunne  kaste  et  Streiflys  over  hans  Personlighed  og 
over  den  Tid,  i hvilken  jeg  spiste  hans  Brød,  men  som 
en  indledende  Bemærkning,  der  ligger  langt  tilbage  før 
min  Tid,  maa  jeg  dog  berette  et  Sagn,  der  gaar  om  hans 
første  Aars  Virksomhed,  som  klart  betegner  hans  Dygtighed 
og  Foretagelsesaand. 

Da  han,  der  havde  lært  Boghandelen  og  længe  ar- 
bejdet hos  Gerhard  Bonnier  i Kjøbenhavn,  hvem  de  ældre 
blandt  os  endnu  ville  kunne  erindre  som  en  affældig 
Olding,  som  meldt,  i 1819  havde  etableret  sig  ved  Hjælp 
af  200  Rdl.,  som  han  havde  laant,  mente  hans  da- 
værende Kolleger,  at  her  var  Boghandlere  nok  i Kjøben- 
havn, ialtfald  til  Bestridelsen  af  Handelen  med  udenlandsk 
Literatur,  og  de  indgik  da  til  Bestyrelsen  for  den  tyske 
Boghandler -Forening,  af  hvilken  Antagelse  til  Rabatbe- 
rettigelse og  Kredit  for  tysk  Literaturs  Vedkommende  af- 
hang, med  Henstilling  om  dit  nægte  G.  A.  Reitzel  Antagelse. 
Dette  lykkedes  ogsaa  og  han  var  saaledes  udestængt  fra 
denne  vigtige  og  i hin  Tid  saa  godt  som  uundværlige 
Forbindelse.  Da  bebudede  Firmaet  Gotta  i Stuttgart 
den  første  samlede  Udgave  af  Schiller  eller  Goethe;  her 
mente  Reitzel,  at  der  var  et  Coup  at  gjøre,  og  uden  at 
have  en  eneste  Subscribent  forlangte  han  100  Exemplarer, 
en  for  Datidens  Forhold  imponerende  Ordre.  Uanmodet 
tilbød  det  ansete  Firma  nu  Reitzel  Gredit  og  Rabat, 
hvilket  selvfølgelig  med  Glæde  blev  modtaget  og  hermed 
vare  alle  Døre  aabnede  for  ham ; en  Omsætning  indlededes, 
der  i større  og  større  Omfang  benyttede  G.  A.  Reitzels 
Boghandel  som  Mellemled  mellem  Tyskland  og  Danmark 


9 Se  de  ved  hans  Jordefærd  afholdte  Taler  (Kbh.  1853);  endvidere 
C.  Nyrop:  den  danske  Boghandels  Historie;  P.  Hansen:  Dansk 
Literaturhistorie;  O.  H.  Delbanco:  Boghandler-Foreningens  Fest- 
skrift, Nordisk  Boghandler-Tidende  o.  fl.  St. 

paa  Literaturens  Omraade,  og  som  først  ved  Krigen  i 1848 
fik  et  Knæk  og  paaførtes  en  Nedgang,  der  aldrig  er  for- 
vunden. Exempelvis  kan  anføres,  at  R.  af  en  Bog  som 
Gubitzs  „Volkskalender"  i Fyrrerne  kunde  sælge  c.  400  Ex. 
om  Aaret,  ligesom  Brockhaus’  Conversations-Lexicon,  Das 
Heller  Magazin,  Leipziger  Allg.  Modenzeitung,  Journal  des 
demoiselles,  Paynes  Universum  o.  1.  i Hundreder  af  Expl. 
fandt  Afsætning  gjennem  ham.  Men  var  saaledes  Sorti- 
mentsboghandelen saavel  med  inden-  som  med  uden- 
landsk Literatur  omfattende  og  overfløjende  alle  andre 
Forretninger  paa  Boghandelens  Omraade  i Kjøbenhavn, 
saa  var  Forlagsboghandelen  det  i ikke  ringere  Grad.  Det 
er  et  smukt  Minde,  som  P.  Hansen  har  sat  G.  A.  Reitzel. 
naar  han  i sin  Literaturhistorie  (II  S.  495)  ved  Omtalen 
af  Perioden  1825 — 50  siger:  „for  den  æsthetiske  Literatur 
i dette  Tidsrum  blev  det  unge  Forlagsfirma  C.  A.  Reitzel 
af  størst  Betydning  paa  Grund  af  den  Energi,  som  prægede 
dets  Forretningsgang,  den  Ærgjærrighed , som  besjælede 
det  i Henseende  til  at  samle  de  bedste  Navne  om  sig,  og 
den  Liberalitet,  hvormed  det  imødekom  Forfatternes  . . . 
Honorarfordringer" , og  naar  Forfatteren  fremdeles  citerer 
Hauchs  skjønne  Digt  ved  Firmaets  50  Aars  Jubilæum 
i 1869: 

„Med  Kunstens  Sønner  har  han  aldrig  tinget, 

Det  var  hans  Fryd  at  see  dem  veltilfreds, 

Og  mangen  Aand,  der  svæver  end  bevinget 
I den  uendelige  Digtnings  Kreds, 

Den  stod  han  bi,  thi  han  forstod  at  ane, 

Hvad  der  sig  rører  i det  unge  Bryst, 

Han  hjalp  dem  frem  at  bryde  sig  en  Bane 
Til  Landets  Hæder  og  til  Folkets  Lyst  . . . 

saa  tillader  jeg  mig  endvidere  at  tilføje,  hvad  Pastor 
F.  J.  Mynster  sagde  ved  hans  Grav: 

„Du  var  som  Urtegaardsmanden,  der  vel  ikke  selv  kan  frem- 
bringe Blomsterne,  men  som  plejer  dem  med  kjærlig  Haand  og 
„rækker  os  den  duftende  Krands11  . . . 

Men  om  end  den  æsthetiske  Literatur  indtog  en  frem- 
ragende Plads  i hans  Forlag,  saa  rummede  dette  dog 
tillige  en  vægtig  Repræsentation  af  videnskabelige  Værker, 
Skolebogsliteratur  m.  v.  i et  indtil  da  ukjendt  Omfang,  lige- 
som en  hel  Række  videnskabelige  Tidsskrifter  udgik  paa 
R.’s  Forlag.  Netop  som  disse  Linier  nedskrives,  fejrer 
„Ugeskrift  for  Læger“  sit  50-Aars  Jubilæum  med  Reitzel 
som  Forlægger  og  Bianco  Luno  som  Bogtrykker. 

Arbejdet  hos  G.  A.  Reitzed  var  derfor  højst  interessant 
og  det  faldt  i min  Lod  i saa  godt  som  alle  de  Aar,  i 
hvilke  jeg  arbejdede  hos  ham , udelukkende  at  være  be- 
skæftiget ved  Forlaget  og  saaledes  paa  nært  Hold  og  ufor- 
styrret af  Sortimentsboghandelens  Rastløshed  faa  et  varigt 
Indtryk  af  det  storslaaede,  ja  man  kan  sige  . geniale  i 
den  Virksomhed,  han  udfoldede.  •—  Heraf  maa  man 
ingenlunde  slutte  sig  til,  at  jeg  eller  nogen  anden  i For- 
retningen indviedes  i selve  Forlagets  Mysterier;  højt  regnet 
kunde  det  falde  i Ens  Lod  at  copiere  et  mindre  vigtigt 
Brev  til  en  eller  anden  Forfatter,  ellers  skrev  han  selv 
hver  Tøddel;  men.  det  daglige  Arbejde  med  Bogføring  og 
Udsendelse  af  nye  Bøger  og  Tidsskrifter,  de  dermed  i 
Forbindelse  staaende  Forhandlinger  med  Bogtrykkere,  Pa- 
pirhandlere og  Bogbindere,  Expeditioner  af  indgaaede 
Ordres  til  Forlaget  o.  desl. , alt  dette  udgik  fra  en  Virk- 
somhed, der  vistnok  først  langt  ræd  i Tiden,  i hvilken 
Bogproduktionen  tillige  er  tiltaget  saa  betydeligt,  er  naaet 
og  overfløjet  af  andre  Firmaer. 

Man  maa  overhovedet  ikke  overføre  Nutidens  Over- 
produktion af  Bøger  paa  Datidens  Forhold;  men  naar 
hensees  til  det  dengang  i det  Hele  udkommende  Antal 
Bøger,  udøvede  Reitzels  Forlag  fra  Trediverne  til  langt  ned 
i Halvtreserne  et  ubestridt  Supremati  over  alle  andre 
danske  Forlag,  og  det  i en  Periode,  hvor  dansk  Literatur 
havde  et  langt  større  Marked,  en  videre  Udbredelse  end 
nu , og  i hvilken  det  at  anlægge  og  stadig  supplere  en 

Bogsamling  var  langt  almindeligere,  end  det  nu  for  Tiden 
er  Tilfældet;  hertil  kom,  at  vi  havde  store  Oplande  i 
Slesvig  og  Norge  bl.  a.  med  en  Afsætning  af  Skolebøger, 
som  nu  ikke  kjendes. 

At  Reitzels  Boglade  paa  denne  Maade  var  Samlings- 
sted for  Landets  notableste  Forfattere  var  derfor  naturligt ; 
den  var  en  fuldstændig  literær  Børs,  hvor  Bærerne  af  de 
store  Navne  i denne  den  mest  glimrende  Forfatter-Periode 
jævnlig  færdedes. 

„Reitzels  Boglade"  og  „Minis  Café"  vare  almindeligvis 
opfattede  som  literære  Brændpunkter,  hvor  Dagens  Spørgs- 
maal  drøftedes  og  Bynyt,  navnlig  forsaavidt  det  angik 
literære  Forhold,  refereredes;  men  det  blev  tilsidst  Reitzel 
for  meget;  de  fleste  af  de  Stole,  der  fandtes  i Bogladen 
til  Gaden  og  i det  lille  Kontor  ved  Siden  af,  som  han  be- 
nyttede til  private  Forhandlinger,  men  hvor  han  forøvrigt 
ikke  arbejdede,  bleve  inddragne,  og  i min  Tid  var  det 
kun  en  snævere  Kreds  af  Forfattere  og  literære  Folk,  der 
jævnlig  gave  Møde.  Af  saadanne  mindes  jeg  som  stadig 
besøgende:  Chr.  Winther,  I.  L.  Heiberg,  Henrik 
Hertz,  H.  G.  Andersen,  Pal. -Muller,  H.  P.  Holst, 
Just.  Thiele,  Fr.  Fabricius,  Fr.  Sibbern,  I.  P. 
Mynster,  H.  N.  Clausen,  G.  F.  Engelstoft,  G.  E. 
Scharling,  Søren  Kierkegaard,  Molbech,  Fader 
og  Søn,  Martensen,  Grundtvig,  Paulli,  Stiftsprovst 
Tryde,  H.  G.  Ørsted,  Forchhammer,  E.  A.  Schar- 
ling, Henr.  Krøyer,  L.  Engelstoft,  Werlauff,  I.  F. 
Gjødwad,  A.  W.  Scheel,  gamle  Rosenkilde,  Lægerne 
Bendz,  Schwartzkopf,  M.  Djørup,  G.  Otto, 
Ahrentzen,  Thune  o.  m.  fl. , Oberst  Blom,  Major 
Fibiger,  Capitain  Tscherning,  G.  N.  David,  og  senere 
St.  Blicher,  P.  L.  Møller,  M.  Goldschmidt,  Allen  og 
mange  flere;  ligeledes  af  den  lærde  Republik  fra  Sorø: 
I.G.  Hauch,  Ingemann,  Liitken,  Steenstrup,  G.  F. 
Wegener  m.  fl. 


Om  jeg  vilde  sige,  at  jeg  omgikkes  disse  Digtere  og 
Forfattere,  vilde  det  jo  være  baade  dumt  og  latterligt; 
men  alene  det,  at  se  dem,  at  høre  Digterne,  hvem  jeg  til- 
lagde Gudernes  Sprog,  tale  som  andre  dødelige  om  de 
ligegyldigste  Ting  og  te  sig  ganske  som  andre  Mennesker1), 
var  for  den  unge,  der  var  opfødt  med  Ingemanns  Ro- 
maner, Heibergs  og  Hertz  Skuespil  og  Holbergs  Komedier, 
en  Begivenhed;  at  der  da  her  af  og  til  kunde  falde  et 
venligt  og  spøgende  Ord  af  til  mig,  er  jo  en  Selvfølge. 
Ogsaa  kunde  undertiden  Rivninger  finde  Sted  mellem  dem 
paa  dette  neutrale  Omraade,  og  at  f.  Ex.  Forholdet  mellem 
H.  G.  Andersen  og  Heiberg  ikke  var  det  bedste,  efter  at 
denne  sidste  havde  udgivet  de  berømte  „nye  Digte",  hvori 
førstnævnte  var  bleven  haardt  medtaget  i „en  Sjæl  efter 
Døden",  er  let  forstaaeligt.  Naar  nu  hertil  kommer,  at 
der  netop  var  en  forøvrigt  hurtigt  forløbende  Misstemning 
mellem  Reitzel  og  Heiberg,  der  gik  saa  vidt,  at  vi,  Perso- 
nalet i Forretningen,  havde  Ordre  til,  naar  H.  kom,  at 
nægte  R.  hjemme,  vil  den  efterfølgende  Situation  være  af 
yderst  comisk  Virkning. 

Reitzel  var  inde  i det  omtalte  lille  Kontor  ved  Siden 
af  Bogladen  med  Id.  G.  Andersen,  da  Heiberg  kommer  op 
i Bogladen,  hvor  da  følgende  Samtale  forefaldt. 

„Goddag,  min  unge  Ven!  er  Hr.  Reitzel  hjemme?" 

L.,  (en  af  Personalet)  yderst  befippet  ved  at  skulle  lyve 
for  den  store  Mand  med  Fare  for  at  blive  greben  i flagrant 
Løgn,  stammer  altsaa  nølende:  „Nej,  Hr.  Professor". 

„Ja  saa,  ikke  det!  (han  har  imidlertid  hørt  Lyden  af  de 
Samtalendes  Stemmer  inde  i Kontoret).  „Han  er  maaske 


')  Til  mine  tidligste  Erindringer  fra  Reitzels  Hus  hører  et  Besøg 
en  Sommersøndag  hos  Familien  i Ordrup,  hvor  Chr.  Winther 
var  Gæst  og  hvor  R.  om  Eftermiddagen  i Haven  trakterede  med 
Champagne.  Chr.  W.  lærte  mig  da,  hvorledes  man  skulde  faa 
den  ædle  Drik  til  atter  at  moussere  ved  at  slaa  paa  Overkanten 
af  Glasset. 

paa  Børsen?"  Her  saa’  han  med  sit  mest  sarkistiske  Smil 
paa  Vedkommende. 

„Nej,  det  tror  jeg  ikke". 

„Hm  — maaske  han  er  rejst  til  Messen  i Leipzig?" 

Det  var  en  fuldstændig  Leg  som  Katten  med  Musen. 

„Nej  . . . det  er  han  ganske  vist  ikke". 

„Naa,  ja,  saa  kommer  han  maaske  snart  hjem". 

Stadig  hører  man  de  talende  ved  Siden  af. 

....  „Ja!  det  gjør  han  vel"  . . . 

„Ja,  saa  tror  jeg,  jeg  vil.  vente  lidt",  og  dermed  sætter 
han  sig  ned.  Lidt  efter  gaar  Kontordøren  op  og  de  sam- 
talende træde  ud.  — Stort  Tableau!  Først  fik  vi,  Perso- 
nalet, et  lynende  Blik  af  Principalen  og  derefter  Pleiberg 
det  allerelskværdigste  Smil  og  Haandtryk,  der  gjengjældtes, 
som  om  aldeles  intet  var  passeret,  med:  „Ah,  Goddag, 
kjæreste  Hr.  R. ! ja  jeg  tænkte  nok  at  De  kom  snart 
hjem!"  og  derpaa.tik  H.  G.  A.  et  lige  saa  smilende  og 
og  høfligt  Goddag;  men  A.  saa’  ud  som  han  havde  faaet 
noget  forfærdelig  Bittert  i Munden  og  bugtede  sig  skynd- 
somt ud  af  Døren. 

Denne  Nægten  sig  hjemme,  var  overhovedet  en  svag 
Side  hos  R.  og  utallige  vare  de  Forlegenheder,  vi  sattes  i 
ved  saadan  Lejlighed;  at  det  ikke  var  fordi  han  havde 
noget  „udestaaende"  med  de  Paagjældende,  maa  jeg  dog 
ile  med  at  tilføje;  det  var  som  oftest  Hensynet  til  den 
kostbare  Tid;  selv  de  bedste,  de  ældste  Venner  maatte 
undgjælde,  naar  den  hidsige,  varmblodige  Mand  ikke  var 
i Humør  til  Passiaren. 

Jeg  mindes  saaledes  en  Scene  med  Molbech,  d.  æ., 
der  ligeledes  foregik  i det  lille  Kontor.  — En  Menings- 
forskel mellem  dem  førte  til  højrøstet  Tale,  der  udartede 
til  Skjænderi,  som  kunde  høres  ud  i Bogladen  og  hvori 
navnlig  -gamle  Molbechs  gnavne  og  pibende  Stemme  var 
den  fremherskende;  tilsidst  endte  det  med,  at  gamle 
Reitzel  foer  ud  ad  Døren,  smækkede  den  haardt  i og 


•forsvandt  ud  af  Bogladen,  medens  M.  blev  siddende 
ene  derinde,  vaandende  sig  og  klagende  højt.  Et  Kvar- 
terstid efter  kom  R.  tilbage  og  da  han  hørte,  at  M.  ikke 
var  gaaet  endnu,  gik  han  atter  derind  og  sagde  ganske 
mildt  og  venligt:  „Naa,  sidder  De  her  endnu,  gode  Pro- 
fessor!" „Ja,"  klagede  M.,  „jeg  har  saa  ondt,  saa  ondt  i 
mit  venstre  Knæ!"  saa  trøstede  R.  ham  paa  bedste 
Maade  og  snart  efter  skiltes  de  i god  Forstaaelse  og  i al 
Venskabelighed. 

At  gamle  Molbech  ikke  var  saa  ganske  let  at  om- 
gaaes,  fik  jeg  selv  et  Par  Gange  at  mærke,  og  skjøndt 
disse  Smaatræk  egentlig  ikke  kunne  siges  at  vedkomme 
R. , høre  de  dog  til  mit  Ophold  i R.s  Hus  og  ere  saa 
karakteristiske  for  M.  — saa  forekomme  de  ialtfald  mig  — 
at  de  fortjene  at  opbevares. 

Jeg  blev  jævnlig  sendt  med  mundtlig  Besked  fra  R. 
til  forskjellige  Forfattere  og  hyppig  i det  behagelige  Hverv 
at  bringe  Honorar  ; jeg  har  f.  Ex.  gjentagne  Gange  været 
hos  Heiberg  og  hos  Hertz , hos  H.  G.  Andersen  og  hos 
Molbech;  saaledes  kom  jeg  en  Dag  op  til  sidstnævnte, 
der  boede  i Skindergade;  længe  og  stærkere  og  stærkere 
ringede  jeg  paa,  indtil  jeg  langt  om  længe,  som  fra  et 
fjernt  borte  liggende  Værelse  hørte  M.s  skrigende  Stemme 
raabe  „Kom  ind!"  Fra  Værelse  til  Værelse  gik  jeg  saa 
uden  at  finde  Professoren,  indtil  jeg  tilsidst  kom  ind  i en 
stor  Stue  eller  Sal,  hvori  hele  Langvæggen  var  optaget  af 
Bogreoler,  fyldte  fra  Gulv  til  Loft,  medens  lignende  sprang 
ud  i Værelset  fra  denne  som  Coulisser  i et  Theater.  Og 
midt  imellem  2 saadanne  Reoler  sad  -M.  i en  Virksomhed, 
ved  hvilken  man  ubetinget  altid  er  alene  (naar  man  da 
ikke  som  syg  trænger  til  Hjælp  ogsaa  ved  den  Lejlighed), 
og  da  han  fik  Øje  paa  mig,  brød  det  ud  i en  Strøm  af 
Vrede  og  Forbittrelse  over  mit  syndige  Hoved.  „Hvor 
tør  De  understaa  Dem  til  at  komme  her  ind?  Ser  De 
ikke,  at  jeg  sidder  her;  værsgo’  og  gaa  udenfor  og  vent 

til  jeg  er  færdig!"  Et  Paabud  som  jeg  skyndsomt  efter- 
kom. En  anden  Gang  kom  jeg  ligeledes  i Ærinde  fra  R. 
op  til  M.  og  traf  udenfor  hans  Dør  H.  G.  Andersen.  „Jeg- 
har  ringet  og  banket,  men  der  bliver  ikke  lukket  op," 
sagde  A. ; formodentlig  har  han  ikke  ringet  stærkt  nok, 
thi  lidt  efter,  at  jeg  ringede,  kom  M.  selv  og  lukkede  op. 
Næppe  havde  han  imidlertid  faaet  Øje  paa  A.  før  han  i 
den  heftigste  Tone  udbrød:  „Jeg  vil  ikke  tale  med  Dem, 
— jeg  vil  ikke  tale  med  Dem!  Gaa  Deres  Vej!"  og  trods 
al  høflig  Demonstreren  fra  A.s  Side  og  uden  at  tage 
mindste  Hensyn  til  at  jeg  som  uvedkommende,  tredie 
Mand  havde  overværet  hele  denne  pinlige  Scene  lod  han 
A.  gaa,  medens  jeg  høflig  lukkedes  ind.  Det  var  for- 
modentlig Reminiscenser  fra  den  Periode,  da  M.  var 
Theaterdirektør,  og  i hvilken  han  som  saadan  hyppig 
havde  maattet  forkaste  Stykker,  indleverede  af  A. 

Naar  man  blev  sendt  i Byen  for  Reitzel,  maatte  man 
skynde  sig;  det  vidste  jeg  altfor  godt,  og  da  jeg  derfor 
engang  i et  af  de  allerførste  af  mine  Læreaar  blev  sendt 
med  Honorar  til  Andersen,  der  boede  i Hotel  du  Nord 
eller  ved  Siden  af,  kom  jeg  ganske  ufrivillig  til  at  krænke 
denne  store  Mand  paa  det  Føleligste;  han  blev  nemlig 
meget  glad  for  Pengene  (det  var  en  100 -Daler -Seddel). 
„Det  var  da  en  dejlig  brun  Seddel!  Mange  Tak!  Skal 
jeg  saa  ikke  fortælle  Dem  et  Eventyr,  min  lille  Ven?" 
„Nej,  mange  Tak!"  maatte  jeg  sige,  thi  jeg  vidste  jo, 
hvad  der  ventede,  om  jeg  ved  Besørgelsen  af  mit  Ærinde 
var  bleven  længere  Tid  borte  end  højst  nødvendigt,  men 
Følgen  var,  at  A.Ælev  vred  og  det  tilgavns.  Mange, 
mange  Aar  efter  har  jeg  haft  den  Fornøjelse  at  fortælle 
A.  denne  Scene;  den  morede  ham  meget  og  han  skrev 
da  en  „venlig  Hilsen  og  Tak"  til  mig  og  mit  Hjem  „for 
vor  Kjærlighed  til  hans  Digtning". 

Til  mine  Byærinde- Historier  hører  ogsaa,  at  jeg 
jævnlig  blev  sendt  til  Madam  Mangor  for  at  hente  Koge- 

, bøger.  Deri  var  nu  intet  mærkeligt,  men  det  curiøse  var, 
at  Oplaget  opbevaredes  i hendes  Piges  Kammer  i en  stor 
grønmalet  Dragkiste,  som  man  ser  dette  Møbel  i Bonde- 
stuerne paa  Landet;  og  naar  jeg  sluttelig  fortæller,  at 
Hr.  Reitzel  engang  laante  mig  ud  for  et  Par  Timer  eller 
tre  til  en  ung  Englænder , som  kom  op  i Bogladen, 
hvor  jeg  formodentlig  var  den,  der  bedst  forstod  ham  (jeg 
var  jo  den  af  dem  alle,  der  sidst  havde  gaaet  i Skole)  og 
kunde  paatage  mig  at  forhandle  paa  Engelsk  med  ham,  saa 
er  det  kun  for  at  tilføje,  at  dette  „Udlaan“  var  en  aldeles 
enestaaende  Begivenhed,  som  prægede  sig  dybt  i min 
Hukommelse:  at  tænke  sig,  at  have  fri  en  Hverdag  i flere 
Timer,  og  dertil  være  Cicerone  for  en  Udlænding,  det  var 
et  helt  Eventyr,  der  stod  i den  skarpeste  Modsætning  til 
det  nøgterne,  daglige  Liv.  Jeg  kan  da  ogsaa  mindes,  at 
jeg  bl.  A.  var  paa  Langelinie  med  ham  og  at  jeg  tilsidst 
fulgte  ham  til  Hotel  d’Angleterre  paa  Kongens  Nytorv, 
hvor  han  boede.  Da  vi  skiltes  ad  udenfor  Hotellet,  tog 
han  sin  Pengepung  op  og  bød  mig  med  stiv,  alvorlig 
Mine  — en  Sølvotteskilling;  men  da  jeg  naturligvis  væg- 
rede mig  med  en  vis  Selvfølelse  ved  at  modtage  den, 
studsede  han  lidt  og  sagde:  „Well,  you  ave  a Gentleman !“ 
udtog  af  sin  Brevtaske  et  Kort,  der  lød  paa  „William 
Forster,  Norwich.“  og  gav  mig  det  med  Opfordring  til 
at  besøge  sig,  naar  jeg  kom  til  England,  saa  skulde  han 
gjøre  Gjengjæld  og  vise  mig  om;  ligesaa  venskabelig  som 
han  før  var  stiv,  rakte  han  mig  derpaa  Haanden  til  Af- 
sked. — Visiten  skylder  jeg  ham  endnu,  men  Kortet  har 
jeg  haft  indtil  for  faa  Aar  siden. 

Det  var  ikke  sjældent,  at  der  dengang  kom  Udlændinge 
op  i Bogladen , skjøndt  Kjøbenhavn  for  c.  50  Aar  siden 
kun  var  sparsomt  besøgt  af  Fremmede;  de  vare  da  i 
Reglen  henviste  til  Reitzel  af  deres  Hjemlands  Boghandlere 
eller  førte  derop  af  Flot  eltjenere.  Dengang  havde  man 
jo  ikke  den  Masse  af  fotografiske  Prospekter  af  Byen  og 

2 


Omegnen,  som  nu  fortiden  findes  i stor  Overflødighed;  det 
var  højt  regnet  et  Kaart  over  Kjøbenhavn,  det  fik  man 
hos  Steen  i Pilestræde  eller  hos  Bing  i Kronprindsens- 
gade,  eller  lithograferede  Prospekter  af  Kjøbenhavn  (af 
Bærentzens)  og  nu  og  da  en  Beskrivelse  af  Kjøbenhavn, 
og  de  sidste  to  Artikler  fik  man  hos  Reitzel.  Biscuitfigurer 
efter  Thorvaldsen  fra  den  kgl.  Porcellainsfabrik  begyndte 
da  at  komme  i Handelen  og  ikke  sjældent  maatte  vi 
lodse  Fremmede  derind. 

Det  var  saaledes  under  mit  Ophold  i Reitzels  Hus,  at 
Tyskeren  Ernst  M ah  ner  kom  hertil,  formodentlig  adres- 
seret til  ham  af  en  tysk  Boghandler ; det  var  en  Type  paa 
en  „Ur-Germane“ , høj  og  bredskuldret,  om  end  ikke  saa 
høj  som  Reitzel  (hvis  Højde  ogsaa  syntes  at  imponere 
ham),  dertil  havde  han  en  mægtig  Løvemanke  og  vældigt 
Skæg,  bredskygget  Hat,  intet  Halstørklæde,  bred  udslagen 
Krave  og  løst  hængende  Fløjelsjakke.  Han  optraadte  som 
Forkæmper  for  et  almindeligt  menneskeligt  Broderskab 
med  fælles  Boliger  (en  Art  Phalanstéré) , endvidere  for 
Maadeholdenhed  og  lignende  philantropiske  Ideer.  Da 
R.  tiltalte  ham  paa  Tysk,  naturligvis  med  Sie,  afbrød 
M.  ham:  „Lieber  Du,  ivenn  ich  bitten  darf“  hvilken  Til- 
tale han  selv  brugte,  men  hvad  R.  dog  ikke  fandt  sig 
foranlediget  til  at  gaa  ind  paa.  — Forresten  affødte  hans 
Besøg  en  elegant  udstyret  tysk  Pjece,  forfægtende  hans 
Ideer  og  udkommen  paa  Reitzels  Forlag. 

Til  den  store  Kreds  af  Digtere  og  Forfattere,  der 
saaledes  jævnlig  saa’s  i Bogladen  kom  jo  endvidere  den 
livlige  Conflux  af  Forretningens  Kunder,  faste  og  tilfældige. 
Som  alt  berørt  var  R.s  Sortimentshandel  den  betydeligste 
for  sin  Tid;  han  havde  store  Leverancer  til  offentlige  og 
private  Institutioner  og  Bibliotheker,  til  Familier,  i hvilke 
Faderen  kjøbte  Bøger  til  sit  Bibliothek  og  Skolebøger  l) 

L Den  forargelige  Handel  med  brugte  Skolebøger,  der  bl.  A.  virker  ned- 
brydende paa  Ungdommens  Ordenssands  var  saa  godt  som  ukjendt. 

. til  sine  Børn,  og  navnlig  hørte  Studenterverclenen  til  hans 
sikreste  Kundekreds ; det  var  ingen  tom  Titel , naar  han 
var  Universitetsboghandler,  og  der  bestod  altid  det  bedste 
Forhold  mellem  de  unge  Minervasønner  og  ham.  Med  Stu- 
denterforeningen stod  han  paa  den  venskabeligste  Fod,  et 
Forhold,  som  hans  Sønner  og  Arvtagere  have  bevaret  til 
den  Dag  idag;  det  var  Sympathi  og  Klogskab  i Forening,- 
der  bragte  dem  sammen ; en  udstrakt  Credit , en  nobel, 
højsindet  Rundhaandethed  lønnedes  med  en  personlig 
Hengivenhed,  som  førte  til,  at  Studenten,  længe  efter  at 
være  bleven  Gandidat  og  Embedsmand,  stadig  søgte  til- 
bage til  Bogladen  paa  Kjøbmagergade  og  lod  sine  Sønner 
finde  den  samme  Vej.  Paa  den  anden  Side  viste  han  en 
Generøsitet  ligeoverfor  den  trængende  og  uformuende 
Kunde,  som  søger  sin  Lige;  adskillige  Januar  Aftener  Aar 
efter  Aar,  naar  Regningerne  skulde  udskrives,  har  jeg 
staaet  ved  hans  Side  med  Protokollerne  over  de  private 
Kunder  opslaaede.  Blad  for  Blad  gik  vi  dem  igjennem  og 
mangen  Conto  tik  den  Vedtegning:  „kræves  ikke",  „kan 
vente"  eller  blev  helt  strøget. 

Naar  jeg  dvæler  ved  Reitzels  Forhold  til  Studenter- 
standen , vil  det  være  paa  sin  rette  Plads  at  nævne 
Forfatteren  Frederik  Fabr.icius  (+  1873),  „gamle 
Fabricius",  „døve  Fabricius",  thi  døv  var  han,  men  hvor 
elskværdig!  Foruden  sin  Stilling  ved  det  store  kongelige 
Bibliothek  var  han  „Viceprovst"  paa  Regentsen  og  fore- 
stod- Bogkjøbet  hos  Reitzel  til  Regentsens  Læsestue;  men 
med  hvilken  Omsigt  vaagede  han  ikke  over,  at  det  kun 
var  god  og  sund  aandelig  Kost,  der  blev  budt  hans  kjære 
„Medregentsianere"  , med  hvem  han,  Generation  efter 
Generation,  stod  paa  den  hjerteligste  og  fortroligste  Fod 
og  dog  altid  indgydende  Agtelse  og  Respekt  trods  den 
Døvhed  hos  ham,  der  ellers  let  kunde  friste  Ungdommen 
til  Kaadhed.  Og  i lignende  venskabeligt  Forhold  stod  han 
til  R.  og  til  Bogladens  Personale;  ja  hans  Venskab  fulgte 

os  langt  ud  over  vore  unge  Aar  og  til  hans  Dages  Ende. 
Han  var  jo  ogsaa  paa  ganske  særlig  Vis  knyttet  til  den 
danske  Boghandel,  som  Udgiver  af  de  overordentlig  nøj- 
agtigt udarbejdede  Bogfortegnelser.  Han  nærede  ikke  den 
Ømfmdtlighed  for  at  man  skulde  opdage  hans  Skrøbelig- 
hed, som  andre  døve  lide  under;  han  kunde  ligesom  læse 
paa  Ens  Læber,  hvad  vi  sagde  og  hvad  han  ikke  forstod, 
det  slog  han  hen  i en  hjertelig  Latter  og  var  i saa  Hen- 
seende en  diametral  Modsætning  til  den  ellers  saa  elsk- 
værdige Henrik  Hertz,  der  ivrigt  søgte  at  skjule  sin 
Svaghed.  Kosteligt  var  det,  naar  de  to  mødtes,  hvad  ikke 
saa  sjældent  skete,  og  komplimenterede  hinanden  i Bog- 
laden: den  ene  højrøstet  og  buldrende,  den  anden  sirligt 
bukkende  og  smilende,  som  om  han  forstod  hvert  Ord, 
der  blev  sagt.  Sidste  Gang,  jeg  saa  gamle  Fabricius,  var 
8 — 10  Dage  før  hans  Død,  da  jeg  en  stræng  Vinterdag  og 
i glat  Føre  mødte  ham  paa  Kjøbmagergade;  han  fangede 
mig  da  og  fik  mig  under  Armen,  for  at  jeg  skulde  lodse 
ham  mellem  Vogne  og  Heste  over  Amagertorv,  men 
Turen  forlængedes  over  Højbro  og  forbi  Slottet  til  Biblio- 
thekets  Dør,  hvor  vi  skiltes  for  aldrig  at  mødes  mere. 

Blandt  mærkeligere  Besøgende  i Bogladen  kan  jeg 
mindes  at  have  set  Thorvalds  en;  det  var  dog  ikke  for 
at  kjøbe  Bøger,  at  han  kom;  han  havde  truffet  Reitzel 
ude  i Byen  (jeg  tror  hos  Mini)  og  var  bleven  opfordret 
til  at  tage  i Øjesyn  et  nys  udkommet  stort  Kobberstik, 
som  Reitzel  havde  faaet  (Napoleon  paa  sit  Dødsleje) ; des- 
værre gik  han  forgjæves,  da  R.  ikke  var  hjemme,  hvad 
denne  højlig  beklagede.  — Af  og  til  kom  ogsaa  vor  nu- 
værende Dronnings  Broder,  afd.  Landgreve  Friederich  af 
Hess  en,  der  da  var  et  ungt  Menneske,  op  i Bogladen. 
Første  Gang  jeg  saa’  ham,  kjendte  jeg  ham  ikke  og  talte 
derfor  ganske  ligefrem  med  ham;  da  han  udtog  nogle 
Bøger  og  forlangte  dem  sendt,  maatte  jeg  spørge  om  hans 
Navn,  og  fik  da  til  Svar:  „Aa,  De  kjender  mig  jo  godt, 
Prindsen  af  Hessen!“  At  jeg  blev  dygtig  flov,  kan  jeg 

tydelig  erindre.  — Kammerherre  P.  B.  Scavenius  til 
Gjorslev  og  fl.  Godser,  den  nuværende  Gultusministers  Fader 
var  ogsaa  blandt  de  „store"  og  hyppige  Kunder.  Det 
var  en  Mand  med  et  noget  brusque  Væsen.  Da  han  saa- 
ledes  en  Dag  stod  i Bogladen  og  talte  med  R. , der  altid 
begegnede  S.  med  ganske  udsøgt  Opmærksomhed,  kom  en 
Bondemand  fra  Gaden  op  i Bogladen,  beholdende  Hatten 
paa.  Forbittret  over  denne  Uopdragenhed  — det  var  ikke 
da  som  nu  almindeligt  at  beholde  Hatten  paa  i offentlige 
Lokaler  — slog  Scavenius  Hatten  af  Hovedet  paa  Bonden, 
der  var  ved  at  tabe  Næse  og  Mund  af  Forbauselse,  men 
helt  forbløffet  tog  mod  Reprimanden.  Men  en  anden  til- 
stedeværende, en  rød  Demokrat  vilde  man  nu  kalde  ham, 
nemlig  fhv.  Fuldmægtig  Troels  Wedersø,  satte  demon- 
strativt sin  Hat  paa  Hovedet  og  stillede  sig  saaledes  op 
foran  Kammerherren,  som  vilde  han  udfordre  denne  til 
at  gjentage  Experimentet ; gamle  R.  blev  naturligvis  ilde 
berørt  herover  og  fik  S.  ind  i det  lille  Kontor,  mens  W. 
lønnedes  med  et  rasende  Øjekast  for  sin  Heltedaad. 

Wedersø  hørte  til  de  stadigst  besøgende;  det  var  en 
Mand,  vel  bevandret  i Literaturen  og  med  mange  Kund- 
skaber , der  kom  Selskabet  Athenæum  tilgode , hvis  Bog- 
kjøb  hos  Reitzel  han  forestod.  Det  var  en  statelig  Figur 
med  et  ret  kjønt  Hoved,  dog  præget  af  et  stærkt  satirisk 
Udtryk.  Han  var  bekjendt  som  en  ivrig  „Liberal"  og  var 
formentlig  paa  Grund  af  sin  Aabenmundethed  bleven  af- 
skediget fra  sin  Stilling  som  Fuldmægtig  under  Finantserne 
ved  en  større  Reduktion  i Begyndelsen  af  Christian  VIII’s 
Regeringstid.  Denne  Afskedigelse  fyldte  hans  Sind  med 
en  Bitterhed,  der  gav  sig  tilkjende  ved  enhver  Lejlig- 
hed og  navnlig  gik  det  ud  over  saadanne,  der  vare 
bedre  økonomisk  stillede  end  han  eller  Samtidige , der 
vare  gaaede  ham  forbi  i social  Stilling *).  Han  op- 


])  En  Dag  kom  Lægen  Rørby  over  i Kontoret  og  forelagde  da 
gamle  Reitzel  i sin  noget  norske  Dialekt  følgende  Gaade:  „Jeg 


levede  Frihedstiden  i 1848  og  saa’  det  constitutionelle 
Liv,  s'om  han  havde  set  op  til  som  et  uopnaaeligt  Gode, 
udvikle  sig  herhjemme,  uden  at  det  forinaaede  at  mildne 
hans  Bitterhed. 

Til  de  gode  Kunder  og  til  dem",  der  daglig  besøgte  Bog- 
laden, hørte  ogsaa  Nicolai  Gerson,  „Grosserer"  af  Navn, 
men  ej  af  Gavn,  thi  han  drev  kun  en  kort  Tid  en  Forret- 
ning; han  var  rig  og  ugift,  men  en  lille  Særling  med  et 
overordentlig  beskedent  og  undseligt  Væsen  ; han  var  en 
ganske  udmærket  Klaverspiller  og  havde  megen  Interesse 
for  Literaturen.  I sin  Ungdom  havde  han  foretaget  en 
aarelang  Udenlandsrejse,  ledsaget  af  N.  G.  L.  Abrahams 
(Professor  i fransk  Sprog  ved  Kbhvn.s  Universitet,  død 
som  Notarius  publ.  og  Conferensraad).  Denne  omtaler. 
G.  i sine  Erindringer  paa  en  mindre  velvillig  Maade.  end, 
saa  forekommer  det  mig,  fortjent;  ialtfald  for  mig  staar 
han  som  Elskværdigheden  og  Tjenstvilligheden  personifi-: 
ceret,  men.  en  Særling  var  han  ganske  vist. 

C.  F.  Holm,  (senere  Departementsdirektør  i Finans- 
ministeriet dg  Conferensraad)  var  ligeledes  af  de  stadige 
Kunder;  han  hørte  til  B.’s  allerældste  Bekjendte  og  var 
vistnok  samtidig  med  Wedersø ; (jeg  tror  de  havde 
været  i Kontor  sammen);  han  var  især  ivrig  og  kunstfor- 
standig Kobberstiksamler  og  vedblev  med  rørende  Troskab 
at  vise  sit  Venskab  lige  til  det  sidste  mod  Reitzel,  og  efter 
dennes  Død  mod  hans  Sønner,  i hvis  Arbejdsværelse  den 
gamle  Mands  Billed  pryder  Væggen. 

Søren  Kierkegaards  ejendommelige  Skikkelse  er 
en  af  dem,  man  ikke  glemmer,  om  man  saa  kun  een  Gang 

mødte  igaar  spaserepde  paa  Strandvejen  Himmerig,  Jord  og 
Helvede;  kan  De  saa  gjætte,  hvem  det  var?"  Nej,  det  kunde 
Reitzel  ikke.  „Ret  var  Th.Schorn,  Ludv. Bødtcher  og  Wedersø!" 
En  træffende  Karakteristik,  eftersom  S.  var  en  meget  elegisk 
Natur,  L.  B.  — skjøndt  den  fme,  smagfulde  Digter  --  mere 
materielt  holdende  sig  til  Jorden  og  W.  kolerisk  og  bitter  i sine 
Udtalelser. 


— 23  — 


ret  har  set  dén,  endsige  vi  da,  der  saa'  ham  saa  jævnlig 
i Bogladen;  han  var  ikke  meget  indladende,  talte  vistnok 
kun  om  Forlagsforetagender  med  Reitzel  og  med  os  i 
Bogladen  om  Bogkjøb;  men  et  venligt  Smil  fra  det  dybe 
blaa,  tungsindige  Øje,  hvormed  han  kunde  se  paa  En,  en 
sjælden  Gang  parret  med  et  satirisk  Træk  ved  Munden, 
naar  en  Ytring  kunde  more  ham  eller  ægge  ham  dertil, 
havde  en  forunderlig  betagende  Virkning  ialtfald  paa  mig, 
der,  ung  og  ulærd  som  jeg  var,  kun  lidet  anede  de  gi- 
gantiske og  dybsindige  Problemer,  der  arbejdede  bag  den 
store  Tænkers  Pande  !). 

At  jeg  i min  Stilling  som  yngste  Lærling  og  dertil 
meget  lille  af  Væxt  ogsaa  kunde  have  Modgang  og  maatte 
døje  smaa  Ydmygelser,  der  den  Gang  føltes  som  store,  er 
en  Selvfølge.  Jeg  stod  saaledes  en  Dag  i Bogladen  og 
arbejdede  i en  noget  magelig  Stilling  med  Haanden  under 
Kinden,  ved  min  Pult,  da  Lægen,  Etatsraad  Schwartz- 
kopf  traadte  hen  til  mig  og  uden  videre  flyttede  min 
Albue  ned  af  Pulten,  idet  han  sagde:  „Har  min  unge  Ven 
Hovedpine,  hvis'  ikke  passer  det  sig  ej  at  staa  saaledes 
ved  sit  Arbejde !“  — Dog  langt  værre  Confekt  skulde  jeg 
faa  af  en  hypocbonder  og  gnaven  Særling,  Generalkrigs- 


*)  Sidste  Gang,  jeg  saa1  Søren  Kierkegaard,  var  i Sommeren  1855 
midt  under  den  oprivende  Kamp  han  i „Øjeblikket11  og  i Blad- 
artikler førte  mod  den  officielle  Statsreligion  og  dens  For- 
svarere. — Jeg  boede  da  i Roskilde,  men  var  en  Søndag  kommen 
ind  til  Byen  og  besøgte  Theodor  Beitzel  i Løvstræde;  lidt  efter 
kom  S.  K.  og  jeg  vilde  gaa,  men  det  tillod  han  ikke;  han  talte 
videre  med  B.,  og  vi  gik  sammen  derfra  nedad  Gaden.  Greben, 
som  jeg  var,  af  den  himmelstormende  Kamp,  hvori  han  netop 
da  stod,  og  stod  ene,  og  af  den  Bevægelse,  han  havde  vakt,  var 
jeg  ude  af  Stand  til  at  tale  om  almindelige  Ting;  men  det  be- 
høvede jeg  ikke.  Han  spurgte  mig  venligt  ud  om  hvorledes  det 
gik  mig  i Roskilde  og  hvad  Folk  sagde  om  „Øjeblikket*  o.  1.,  og 
var  i Samtalen  ganske  den  sædvanlige,  om  end  Stemmen  var 
svagere  og  Øjekastet  vemodigere.  — Han  døde  som  bekjendt  i 
November  Maaned  s.  A. 

kommissair  R. , der  var  en  ivrig  Bogsamler  og  desuden 
meget  paaholdende.  Han  disputerede  med  en  af  de  Ældre 
i Forretningen  om  Prisen  paa  en  Bog;  tilfældigvis  kjendte 
jeg  ganske  bestemt  den  rigtige,  og  tillod  mig,  skjøndt  uad- 
spurgt,  at  nævne  den.  Men  han,  som  formodentlig  ikke 
vidste  at  jeg  hørte  til  Personalet,  affejede  mig  med  et 
„Pas  Dig  selv,  næsvise  Dreng!"  hvilket  saarede  rnin  Selv- 
følelse paa  det  dybeste,  og  det  blev  ikke  formildet  ved  at 
mine  Kolleger  optoge  det  som  et  yndet  Slagord  og  idelig 
rev  mig  det  i Næsen,  ialtfald  saalænge,  som  de  mærkede, 
at  de  kunde  drille  mig  med  det. 

Til  disse  Interieurer  af  Livet  i Bogladen  hører  ogsaa 
et  ganske  morsomt  og  naivt  Spørgsmaal  af  en  ung  Dame, 
der  i fuldt  Alvor,  efter  at  have  erkyndiget  sig  om  Prisen 
paa  Chr.  Winthers  Træsnit,  bad,  om  hun  saa  maatte  faa 
et  Expl.,  men  trykt  i en  ganske  lille  bitte  Format,  saadan 
et  Par  Tommer  i Kvadrat,  til  . . . at  lægge  i en  Syæske! 

Endnu  en  Kategori  maa  ikke  glemmes  og  det  er  gamle 
Reitzels  Venner;  thi  ogsaa  de  kom  jævnlig,  mindre  dog, 
efter  Sigende,  i min  Tid  end  tidligere;  enkelte  af  dem  maa 
dog  nævnes  her  som  hørende  til  Beskrivelsen  af  Livet  i 
Bogladen.  Der  var  Joh.  W i ls trup,  „Krigsmanden",  som 
vi  kaldte  ham,  han  var  Toldembedsmand,  Krigsassessor, 
R.  af  Db.  Han  havde  gjort  Tjeneste  i Krigen  1807 — 14  som 
Officer  og  var  blandt  de  allerførst  decorerede  ved  Ordenens 
Fornyelse,  jeg  skulde  næsten  tro,  at  han  havde  tjent 
sammen  med  R.  i 1807  som  Livjæger.  Han  var  en  af 
Oehlenschlægers  ivrigste  Tilhængere  og  var  selv  ikke  uden 
digterisk  Begavelse.  Jeg  vil  just  ikke  paastaa,  at  han 
altid  var  velset  i Bogladen,  ikke  fordi  R.  havde  det  mindste 
imod  ham , men  fordi  W.  hyppig  kom  derop  for  at  slaa 
en  Sladder  af  snart  med  den  ene,  snart  med  den  anden, 
jævnlig  ogsaa  med  Personalet,  og  ialtfald  det  sidste  be- 
tragtede Principalen  som  aldeles  ufornødent.  En  Søn  af 
ham  arbejdede  en  kort  Tid  samtidig  med  mig  i Forret- 
ningen, men  forlod  den  dog  snart. 


— ØS  _ 


Ogsaa  min  Morbroder,  Th.  Schorn,  hørte  til  Ven- 
nerne, og  stundom  ogsaa  til  de  mindre  velkomne,  navnlig 
naar  Besøget  gjaldt  mig ; men  visselig  skal  jeg  ikke  glemme, 
at  gamle  R.  var  ham  en  trofast  Ven  og  Hjælper.  Han 
var  juridisk  Candidat,  en  søgt  Lærer  i Tysk  (i  Metropolitan- 
skolen  og  Efterslægten):  var  ogsaa  Lærer  i Dansk  bl.  A. 
for  vor  nuværende  Dronning,  men  mest  bekjendt  som 
dygtig  Oversætter  bl.  A.  af  Mynsters  Betragtninger  paa 
Tysk  (hos  Perthes  i Gotha),  og  af  Wallins  Prædikener  paa 
Dansk  o.  fl.  Han  var  en  smagfuld  Versificator , en  intim 
Ven  af  Ludvig  Bødtcher  og  Ingemann  og  stod  ogsaa  Chr. 
Winther  og  Thiele  nær;  den  sidste  kjendte  han  navnlig 
fra  „Bakkehuset" , til  hvis  senere  Gæster  han  og  hans 
Hustru  hørte1). 

Lægen  JohnRørby  hørte  baade  til  Kunde-  og  Venne- 
kredsen; han  havde  frit  Sprog  og  gik  uhindret  og  uden 
at  banke  paa  ind  i det  store  Kontor,  i det  allerhelligste, 
der  ellers  ikke  betraadtes  af  profane  Fødder;  hans  høje 
slanke  og  ranke  Skikkelse  og  spøgefulde , elskværdigt- 
skurnlende  Tale,  hvorpaa  jeg  tidligere  har  anført  et  Exempel, 
hilstes  altid  af  os  med  stille  Glæde  og  Tilfredshed,  som 
en  saare  velkommen  Adspredelse  i det  ensformige  Kontor- 
arbejde. Særlig  mig  viste  han  stor  Venlighed,  som  en 
gammel  Bekjendt  af  mine  Forældre,  dem  han  i de  unge 
Aar  var  kommen  sammen  med  i det  Arbo-Collettske  Hus 
her  i Kjøbenhavn  og  paa  Aldershvile. 

Saa  var  der  Rønnenkamp,  Grosserer,  senere  Gods- 
ejer (Næsbyholm  og  Bavelse)  og  Kammerherre ; med  ham 
var  Reitzels  Bekjendtskab  af  gammel  Datum;  de  havde 
været  Livjægere  sammen  i 1807  og  som  saadanne  del- 
taget i Udfaldene  mod  Engelskmændene  i Glassens  Have 
eller  paa  Tømmerpladsen.  Hans  Besøg  vare  sjældnere  og 


J)  Se:  P.  H.  Boye,  Om  Karen  Margrethe  Rahbek  og  hendes  Gorre- 
spondenter.  Kbhv.  1881. 


en  vis  Stivhed  fra  Rønnenkamps  Side  gjorde  Tonen  mellem 
dem  mere  afmaalt.  — En  sand  Skræk  for  Reitzel  var 
derimod  et  gammelt  Bekjendtskab,  som  han  vist  gjerne 
vilde , men  ej  formaaede  at  ryste  af  sig ; det  var  en 
Capitain  S.  — Han  og  Reitzel  syntes  at  have  omgaaedes 
en  Del  i de  unge  Aar,  ialtfald  havde  S.  altid  paa  Lager 
et  stort  Forraad  af  Historier  om  fælles  Ungdomsbedrifter, 

• der  ganske  vist  undertiden  syntes  at  gaa  noget  over 
Stregen.  — Naar  S.  saa  begyndte:  „Kan  De  huske,  Reitzel! 
den  Gang  da  vi"  . . men  stort  længere  kom  han  i 
Regelen  ikke,  før  R.  ilsomt  sagde  Farvel,  formodentlig  af 
Frygt  for  at  vor  Respekt  for  ham  skulde  lide  Skaar  ved 
de  lystige  Historier.  Jeg  erindrer,  at  der  kom  til  Byen 
en  Hr.  Q vi  rin  Muller  med  et  Selskab  Damer,  der  gav 
plastiske  Tableauer  efter  Antiken  i mer  eller  mindre  para- 
disisk Cøusturne,  der  kun  vare  tilgængelige  for  Herrer. 
S.  havde  selvfølgelig  strax  været  henne  for  at  tage  disse  i 
Øjesyn  og  begyndte  nu  en  detailleret  Beskrivelse  af  hvad 
han  havde  set;  men  det  var  dog  R.  formeget.  Han  frabad 
sig.  paa  det  alleralvorligste  Fortsættelse  af  denne  upassende 
Beretning  i de  unge  Menneskers  Nærværelse,  hvortil  S.  kun 
havde  at  stare:  „Men  Gud  bevares,  Reitzel!  at  De  vil 
tage  saadan  paa  Vej;  kan  De  ikke  huske"  . . . men  R. 
hverken  kunde  eller  vilde  huske  og  foretrak  at  rømme 
Pladsen;  lidt  efter  gik  ogsaa  Capitain  S. 

Af  Datidens  Originaler  kan  jeg  mindes  at  have  set  Blok 
Tøxen,  S.  Meisling,  Jørgensen  - Jomtou,  Wose- 
mose  og  Schaldemose  i Bogladen,  ligeledes  en  af  R.’s 
tidligere  medtjenende  hos  Bonnier,  nemlig  den  stammende 
Bech,  og  Boghøkeren  H.,  („Baron  Kis")  som  vi  havde 
Ordre  til  altid  at  passe  nøje  paa,  da  han  var  noget  distrait 
af  sig  og  efter  Sigende  let  kunde  forvexle  „mit  og  dit". 

Som  et  Sagn  berettedes,  at  der  engang  havde  bestaaet 
en  temmelig  intim  Omgang  mellem  Gjødvad,  („Fædre- 

landets"  Udgiver1))  J.  Deichmann  (Gyldendalske  B.’s 
Ejer)  og  R.,  saa  at  de  jævnlig  om  Søndagen  spadserede  til 
Gonstantia-  sammen,  spiste  Frokost  og  spillede  Kegler. 
Hertil  har  jeg  intet  set ; Gjødvad  kom  jævnligt  i Bogladen, 
men  med  Deichmann  indskrænkede  i min  Tid  Omgangen 
sig  til  det  rent  Forretningsmæssige  og  til  de  enkelte  Møder 
i den  d.  18de  Januar  1837  stiftede  Kjøbenhavnske  Bog- 
handlerforening. 

Til  de  vemodige  Minder  om  notable  Personligheder, 
som  jeg  fik  at  se  i Reitzels  Boglade,  hører  Digteren  Steen 
Steensen  Blicher’s  Skikkelse.  Det  varet  sørgeligt  Vrag, 
af  hvilket  man  vanskelig  skulde  kunne  danne  sig  en  Fore- 
stilling om  den  berømte  Folkelivsdigter  og  vældige  Jæger; 
men  det  var  dog  i en,  om  end  sent  lysende,  Aftensols 
blege  Skjær.  Han  havde  ved  Digteren  og  Kritikeren  P.  L. 
Møllers  Hjælp  fundet  en  human  og  rundhaandet  For- 
lægger i G.  A.  R. , der  i Slutningen  af  Fyrrerne  foran- 
staltede den  første  samlede  Udgave  af  hans  Noveller  og 
Digte,  et  Foretagende,  der,  støttet  af  den  nationale  Vækkelse 
i 1848,  bidrog  til  at  hæve  den  gamle  Digters  Ry  og  til 
samtidig  at  hjælpe  ham  ud  af  den  haardeste  Nød ; det  var 
paa  høje  Tid!  I min  Autograf- Samling  opbevarer  jeg 
som  en  Relikvie  F.  G.  Sibberns  Caution  for  Betaling  af 
Omkostningerne  ved  Blichers  Optagelse  paa  — almindeligt 
Hospital!  Det  næste  Stadium  havde  vel  været  Lade- 
gaarden;  videre  var  man  ikke  i Danmark  i det  Herrens 
Aar  1847.  Han  døde  i Marts  1848. 

Ved  denne  Lejlighed  lærte  jeg  P.  L.  Møller  at  kjende; 
han  var  ikke,  aandelig  set,  nogen  sympathetisk  Figur,  men 
et  fint  Hoved,  skarpsindig  og  ætsende  vittig,  en  aandrig 
Smagsdommer,  Oppositionsmand  mod  Joh.  Ludv.  Pleibergs 
dominium  absolutum  paa  Kritikens  Omraade  og  be- 
kjendt  som  Udgiver  af  „Gæa“,  „kritiske  Skizzer",  et  Bind 


’)  Reitzel  var  i sin  Tid  Forlægger  af  dette  som  Ugeblad. 


- 28 


originale  og  oversatte  Digte  og  flittig  Medarbejder  i „Cor- 
saren"* 1),  hvis  Udgiver  M.  Goldschmidt  ogsaa  hører  til 
de  ansete  Forfattere,  der  om  end  kun  for  en  enkelt  Bogs 
Vedkommende  seilede  under  Reitzels  Flag;  men  han  var 
for  meget  „Corsar"  til  at  kunne  blive  længe  paa  eet  Sted. 

P.  L.  Møller  var  ogsaa  blandt  dem,  for  hvem  R.  stadig 
maatte  nægtes  hjemme;  hvilket  dog  ikke  anfægtede  ham 
i højere  Grad,  end  at  han  uden  videre  gik  ind  ad  Porten 
og  over  Gaarden,  hvorfra  han  kunde  se  Reitzel  siddende 
ved  sin  Pult  i det  store  Kontor.  — „Naa,  ja,  jeg  vidste 
nok,  at  det  var  noget  Snak  af  dem  ovre  i Bogladen,  at 
De  ikke  var  hjemme" ; dermed  introducerede  han  sig  til 
gamle  Reitzels  slet  dulgte  Vrede  og  vor  Forargelse.  Men 
har  han  blot  den  Fortjeneste,  at  have  bidraget  til  at 
mildne  Blichers  sidste  Levedage,  da  skal  hans  Navn  mindes 
med  Tak. 


*)  Jeg  saa’  P.  L.  Møller  nogle  Aar  efter  i Paris  i den  Café,  hvor  de 
fleste  Danske  søgte;  men  ingen  af  dem  talte  til  ham  og  han  talte 
til  ingen  af  dem;  man  sagde,  at  han  fristede  en  kummerlig  Til- 
værelse, indtil  han  døde  — saa  vidt  jeg  ved  paa  Banegaarden  - 

i Rouen  i 1865. 

II. 

M 

Mfijemmet  i mine  Forældres  Hus  var  alvorligt  og  — af 
tvingende  Nødvendighed  — tarveligt;  Lediggang  var  et 
aldeles  ukjendt  Begreb;  selv  naar  Lektierne  vare  læste  om 
Vinteraftenerne,  Stilene  til  næste  Dag  skrevne  og  Aftens- 
maaltidet  derefter  nydt,  maatte  vi  Brødre  ikke  sidde  med 
tomme  Hænder.  Medens  vor  Fader  læste  højt,  i Reglen 
et  eller  andet  nyttigt  og  belærende  Emne 1),  medens  Moder 
bødede  paa  Ægtefællens  eller  Sønnernes  Klæder,  og  Tjeneste- 
pigerne sadde  (i  samme  Stue)  ved  Spinderokken,  selv  da 
maatte  vi  ikke  nøjes  med  at  være  ubeskæftigede  Tilhørere; 
vi  lærte  at  stoppe  vore  Strømper,  eller  vi  fik  en  Pind  eller 
et  Stykke  Flaadholt  at  snitte  i eller  Blyant  og  Papir  at 
tegne  paa;  naar  Læsningen  saa  var  endt,  maatte  vi  vise 
vort  Arbejde  frem  og  faa  det  bedømt. 

Og  ligesaa  virksomt,  om  end  paa  en  ganske  anden 
Maade,  var  det  ny  Hjem,  hvori  jeg  indtraadte  som  yngste 
Lærling;  thi  medens  Livæt  hjemme,  (Ferierne  fraregnede) 
gik  uden  synderlig  Afvexling,  optaget  af  Skolegang  og 
Lektielæsning  som  Hovedbeskæftigelse,  hvorom  saa  Maal- 
tiderne,  Arbejder  i Mark  og  Have,  vel  ogsaa  Leg  og 
Kommers  indbyrdes  og  med  Kammerater2),  grupperede 


*)  Søndagaften  gjordes  der  dog  en  Undtagelse,  idet  da  gjerne  en  Hol- 
bergsk  Komedie  blev  læst  højt,  eller  vi  paa  egen  Haand  læste 
Ingemanns  eller  Walter  Scotts  Romaner. 

2)  Vor  Fader  gik  selv  om  Vinteren  ud  med  os  paa  Isen  og  lærte 
os  Skøjteløben. 

sig,  for  saa  vidt  Tiden  ikke  var  optagen  af  andre  Fag 
end  Skolefagene  (Musik  og  Extratimer  i Sprog)  saa  var 
det  en  rastløs  Travlhed  den  unge  Lærling  her  blev  kastet 
ind  i,  uden  bestemt  afgrændset  Arbejde;  jeg  skulde  jo 
lære  alt  fra  Grunden  af  og  var  selvfølgelig  aldeles  ukyndig 
i de  mest  elementære  Begreber  saa  vel  hvad  Handel 
som  særlig  Boghandel  angik. 

Det  var  et  rent  Tilfælde  — om  man  saa  tør  sige  — 
der  førte  mig  ind  i denne  Virksomhed;  jeg  havde  indtil 
et  Aar  før  min  Gonfirmation  gaaet  i den  christianshavnske 
Borgerdydsskoles  studerende  Klasser ; saa  skete  det  engang, 
at  mine  Forældre,  Brødre  og  jeg  vare  i Selskab  hos  min 
Morbroder,  den  før  omtalte  Th.  Schorn.  Der  traf  vi 
Familien  Reitzel;  de  to  Familiefædre , R.  og  min  Fader, 
kom  da  i Samtale  om  deres  Børn,  af  hvilke  den  ene  havde 
4 Døtre  og  2 Sønner,  den  anden  4 Sønner,  men  ingen 
Døtre.  — „Ja,  da  kunde  jeg  godt  bruge  den  ene  af  Deres 
4 Sønner" , sagde  R. , og  dermed  var  i Grunden  Sagen 
for  mit  Vedkommende  afgjort;  mine  Brødre,  alle  3 
ældre  end  jeg,  havde  deres  Bane  afstukket;  jeg  havde 
en  aldeles  umættelig  Higen  efter  Bøger  og  Bogvæsen 
og  Vejen  gjennem  Reitzels  Boglade  til  det  forjættede 
Land , syntes  mig  ulige  nemmere  end  2 å 3 Aars 
Skolegang,  Artium,  2den  Examen,  et  Brødstudium  o.  s.  v. 
Da  nu  dertil  den  Omstændighed  kom , at  det  var  en 
Skuffelse  for  min  Fader  og  mig,  at  Dr.  Krarup,  Skolens 
Forstander,  mente,  at  jeg  var  for  umoden  (jeg  var 
mellem  14  og  15  Aar)  til  at  blive  Student  om  2 Aar, 
som  Planen  oprindelig  var,  men  at  der  vilde  medgaa 
3 Aai*,  slog  dette  Beslutningen  fast,  at  jeg  skulde  op- 
give Studeringerne,  og  for  dog  at  faa  lidt  „merkantil 
Uddannelse",  flyttedes  jeg  over  i øverste  Realklasse  med 
nogen  Undervisning  i Handelsregning  og  Engelsk:  At 
mine  mangeaarige  Klassekammerater  betragtede  denne 
Omflytning  som  et  skændigt  Frafald  fra  Minerva,  er  selv- 

.følgeligt;  Dr.  Krarup,  der  hellere  vilde  have  haft  en  Student 
ud  af  mig,  syntes  heller  ikke  om  det,  men  trøstede  sig 
med,  at  jeg  dog  havde  lært  saa  megen  Latin,  at  jeg  som 
Boghandler  og  vordende  Philister  kunde  undgaa  disses 
forargelige  Forvanskninger  og  Fordrejelser  af  de  klassiske 
Forfatteres  Navne  og  Titlerne  paa  deres  Værker.  Efter 
et  Aars  Forløb,  der  faldt  sammen  med  Gonfirmations- 
Forberedelsen , var  jeg  saa  færdig  til  den  4de  Juni  1843 
at  tiltræde  min  Plads.  Det  var  Postdag  f d.  v.  s.  der  var 
kommen  Bogpakke  fra  Leipzig,  og  jeg  kan  tydelig  erindre, 
at  mit  første  Arbejde  var  at  „strimle"  Exemplarer  af  et 
stort  Subskriptionsværk  (Conversations-Lexicon  ell.  lign.). 

Personalet,  som  fra  den  Dag  af  i saa  lang  Tid  skulde 
være  min  daglige  Omgang,  bestod  da  af  L.  R.  Møller,  der 
var  den  ældste  af  os  alle  i Alder  som  i Tjenestetid,  lige- 
som han  var  (og  er)  den,  der  har  arbejdet  i Reitzels  Hus  i 
længere  Tid  end  nogen  Anden  nogensinde.  Den  5te  Maj  1875 
fejredes  hans  50 -Aars  Jubilæum  og  endda  virkede  han 
trofast  og  ihærdigt  i sin  Gjerning  i flere  Aar  efter  denne 
Mærkedag,  indtil  han  paa  Grund  af  Øjensvækkelse  maatte 
nedlægge  Pennen  for  i sin  høje  Alder  og  forøvrigt  i Be- 
siddelse af  usvækkede  Aandsevner  at  nyde  et  velfortjent 
Otium. 

Derefter  kom  N.  A.  Sundby,  fynsk  Præstesøn;  han 
kom  i Forretningen  midtvejs  i Trediverne ; efter  at  den  første 
slesvigske  Krig  var  endt,  etablerede  han  sig  i Flensborg, 
hvorfra  han  med  Familie  i 1864  fordreves  af  Tyskerne; 
hans  Kraft  var  da  saavelsom  hans  Helbred  brudt;  han 
bosatte  sig  i Kjøbenhavn,  dog  uden  at  etablere  sig,  og 
døde  kort  efter.  Vi  kom  i Regelen  godt  ud  af  det  sammen, 
da  han  var  af  en  godmodig  Karakter  og  en  dygtig  Ar- 
bejder. I de  første  Aar  af  min  Læretid  arbejdede  han  i 
Bogladen,  senere  — efter  Vigfus  Erichsens  Død,  tror  jeg,  — 
kom  han  over  i Kontoret.  Han  var  i een  Henseende 
Gjenstand  for  vor  Jalousi,  idet  der  af  hans  Familie  i sin 

Tid  var  knyttet  den  Betingelse  til  hans  Anbringelse  i 
Reitzels  Boglade,  at  han  mindst  hvert  andet  Aar  skulde 
have  8 eller  14  Dages  Sommerferie;  thi  Ordet  „Ferie“  var 
forøvrigt  ukjendt  i det  Reitzelske  Sprog. 

Samtidig  i Anciennetet  med  S.  var  I.  F.  Lauritsen 
og  vistnok  ogsaa  af  omtrent  samme  Alder;  han  var  født 
1821  og  kom  til  Reitzel  1835;  han  forblev  til  sin  Død  i 
Reitzels  Tjeneste.  I al  sin  Tid  har  han  vist  arbejdet  i 
Forlaget,  da  hans  forunderlig  undselige,  kejtede  og  for- 
legne Væsen  gjorde  ham  mindre  vel  skikket  til  Forhand- 
ling med  Fremmede  og  med  Kunder  i Bogladen.  Mod- 
gang i Hjemmet  havde  gjort  ham  menneskesky,  men 
han  var  af  en  inderlig  godlidende  Karakter  og  trofast 
i sit  Venskab,  om  end  en  vis  pirrelig  Mistænksomhed 
kunde  gjøre  ham  noget  vanskelig  i den  daglige  Omgang 
(t  1867  y). 

Ved  min  Tiltræden  i Forretningen  var  foruden  Sundby 
Hans  Hager  up  ansat  i Bogladen;  han  arbejdede  i 
8 Aar,  som  Lærling  og  som  Gommis  hos  Reitzel  og  uaf- 
brudt i Sortimentshandelen ; i 1846  tog  han  Plads  i Tysk- 
land, var  saa  i kort  Tid  hos  Eibe  og  Otto  Schwartz  og 
etablerede  sig  derefter  i 1852  i Kjøbenhavn,  hvor  han  ud- 
foldede en  anselig  Virksomhed  og  opnaaede  en  anset  og 
agtet  Stilling  i den  danske  Boghandlerverden  baade  som 
Forlags-  og  Sortimentsboghandler,  (f  1883).  Vi  vare 
Skolekammerater  fra  Christianshavns  Borgerdydsskole  tillige 
med  E.  G.  Krarup,  der  var  kommen  i Forretningen  et 
Par  Aar  før  mig,  men  som  nogle  Aar  efter  min  Tiltræden 
forlod  Reitzels  Hus  og  dermed  Boghandelen.  Som 
Skolekammerater  vare  vi  tre  „Dus“  indbyrdes,  men  hertil 
indskrænkede  sig  i Grunden  ogsaa  Virkningen  af  Kamme- 
ratskabet; i deres  Øjne  var  jeg  stadig  den  lille,  og  mit 


M Et  smukt  Minde  er  sat  ham  i Nord.  Bogh.  T.  16/n  1867  af  H.  H. 
(o:  Hans  Hagerup). 

Forhold  til  Lauritzen  og  Sundby  var  gjennemgaaende  ven- 
skabeligere. Et  lille  Træk  fra  Samlivet  imellem  Personalet 
finder  jeg  har  sin  Plads  her.  — Det  var  en  Sommer-Lør- 
dagaften  temmelig  sent;  Familien  var  taget  til  Ordrup; 
vi  sadde  Kl.  9— 10  i Skumringstic! en  i Kontoret,  hvbr  Lyset 
kun  sparsomt  faldt  ind  gjennem  Lindetræernes  tætte 
Kroner  i Vaisenhusgaarden.  Talen  faldt  da  paa  det  per- 
sonlige Mod,  og  der  blev  da  bl.  a.  ytret  Tvivl  om,  hvor- 
vidt jeg  turde  gaa  op  i Baghuset,  der  stødte  op  til  Spring- 
gades Bagbygninger,  og  hvor  Beitzel  havde  Lager,  og 
der  hente  et  Expl.  af  en  bestemt  Bog,  hvis  Plads  jeg 
godt  kjendte;  da  det  var  maanelyst  eller  ialtfald  temmelig 
lyst  endnu,  maatte  jeg  ikke  have  Lygte  med  mig.  Sundby 
mente,  at  jeg  nok  turde  gjøre  det,  hvad  Lauritzen  be- 
nægtede, og  Følgen  var  et  Væddemaal  om  en  Flaske 
Portvin.  Udrustet  med  det  mægtige  Knippe  store  Nøgler, 
der  skaffede  Adgang,  tog  jeg  uden  Frygt  den  omtalte 
Bog;  Vinen  blev  hentet  og  drukket  og  jeg  har  vel  ogsaa 
faaet  min  Part.  Hagerup,  Krarup  og  jeg  delte  i nogle 
Aar  Værelse  sammen  i Reitzels  Hus,  og  navnlig  under 
Samlivet  her,  der  dog  kun  indskrænkedes  til  Aften,  Nat 
og  Morgen,  fik  jeg  deres  Overmagt  at  føle  i alskens 
Srnaadrillerier,  som  jeg  var  barnagtig  nok  til  at  tage  for 
Alvor. 

Til  dette  Personale  hørte  endvidere  en  mærkelig  Per- 
sonlighed, der  i nogle  Aar,  indtil  ganske  kort  før  sin  Død, 
arbejdede  nogle  Timer  daglig  i Forretningen,  nemlig  den 
gamle  Islænder,  Vigfus  Erichsen,  juridisk  Candidat  og  be- 
kjendt  Personalhistoriker  (f  184G).  Han  var  udrustet  med 
en  glimrende  Hukommelse,  der  kom  ham  tilgode  ved  hans 
statistiske  Arbejder  (juridisk,  geistlig  og  Læge-Stat),  ligesom 
han  var  virksom  Medarbejder  ved  Udgivelsen  af  „Stats- 
kalenderen“ , hvilket  Arbejde  endog  skaffede  ham  Ud- 
nævnelsen til  „virkelig  Kannnerassessor“.  Han  var  meget 
svag  tilbens  paa  Grund  af  gjentagne  Benbrud,  gik  ved  2 

3 

Stokke  og  maatte  endda  i særlig  glat  Føre  følges  hjem  af 
en  af  Karlene  eller  af  Personalet. 

Med  Hensyn  til  Sønnerne,  mine  kjære  Venner, 
Theodor  og  Carl  Reitzel,  da  maa  de  selvfølgelig 
ikke  forfrigaas,  naar  Forretningens  Medarbejdere  nævnes; 
men  i Omtalen  af  dette  Tidsrum  gjælder  det  dog  kun 
Theodor,  der  saavel  i Alder  som  i Anciennetet  i Forret- 
ningen er  et  Aar  yngre- end  jeg;  han  delte  i et  og  alt 
Vilkaar  med  os  andre  i Retning  af  Arbejde,  uden  i nogen 
Henseende  at  blive  begunstiget  som  Søn  af  Huset.  Han 
tik  strax  sin  Plads  i Bogladen  og  jeg  overflyttedes  til 
Kontorarbejdet  ved  Forlaget,  medens  Carl  Reitzel  først 
kom  ind  i Forretningen  efter  sin  Faders  Død  efter  et  flere- 
aarigt  Ophold  i Køln  og  Wien,  nogle  Aar  efter  at  jeg  i 
1853  havde  forladt  Reitzels  Hus* 1). 


')  Medens  jeg  dvæler  ved  Personalet,  saaledes  som  jeg  forefandt 
det  ved  min  Tiltræden,  vil  jeg,  for  at  un.dgaa  Gjentagelser, 
kortelig  nævne  de  efter  mig  tiltrædende,  med  hvem  jeg  har 
arbejdet  sammen  i den  Tid,  jeg  tilbragte  i Reitzels  Hus. 

Først  kom  Fr.  Wøldike  (1848—55),  et  godt  begavet,  liv- 
ligt og  godmodigt  Menneske,  der  senere  etablerede  sig  og  ud- 
foldede en  efter  sin  Tid  betydelig  Forlæggervirksomhed  (død 
1883).  W i Istrup,  Søn  af  fornævnte  Krigsraad  W. ; han  var  kun 
i nogle  Maaneder  i Reitzels  Forretning,  forlod  Boghandlervirk- 
somheden og  er  for  et  Par  Aar  siden  død  som  Lærer  ved  Almue- 
skolerne i Kjøbenhavn;  Viggo  Hertz,,  der  efter  et  Par  Aars 
Tid  søgte  ud  i Livet  i anden  Virksomhed:  Jacob  Kornerup- 
Borch.  Kieler- Student  (Søn  af  en  slesvigsk  Embedsmand)  der 
havde  været  i en  Boglade  i Jena  og  kun  var  i et  Par  Maaneder 
hos  Reitzel  (forlængst  død)  og  endelig  J.  Mag  nussen,  der  kom 

i Forretningen,  da  jeg  forlod  den  for  at  tjene  som  Soldat.  I'  over 
20  Aar  forblev  han  der,  indtil  han  paa  Grund  af  Sygdom  maatte 
forlade  den  (f  for  faa  Aar  siden  paa  Sygehjemmet).  Af  andre, 
der  ligesom  Vigfus  Erichsen  vare  knyttede  løsere  til  Forretningen, 
mindes  jeg  A.  T.  Speer,  fhv.  Boghdl.  i Kjøbenhavn  og  Besidder 
af  Brummers  Forretning,  fhv.  Postmester  Lebel  og  nuværende 
Bankdirektør  Gh.  Aumont. 

Af  ældre,  der  have  arbejdet  hos  Reitzel  før  min  Tid,  nævnes 


Tonen  mellem  os  var  gjennemgaaende  venskabelig, 
om  end  Smaadrillerier  undertiden  kunde  danne  Partier 
og  Koterier  af  forbigaaende  Natur.  Et  Par  Dage  kunde 
man  gaa  og  ,,mule“  uden  at  tale  til  hinanden,  men  der 
var  dog  i det  hele  et  godt  Sammenhold  imellem  os.  Det 
Kit,  der  bandt  dette,  navnlig  mellem  de  yngre  af  os,,  var 
den  ubetingede  Respekt,  ja  lad  mig  kun  tilstaa  det,  frygt- 
blandede Respekt,  vi  alle  bar  for  „ Manden “ ; thi  under  dette 
meget  sigende  Navn,  der  i et  og  alt  karakteriserede  ham, 
gik  vor  Principal  mellem  os.  Mand  var  han  fuldt  ud 
i sit  Plus,  i sit  Forhold  til  sit  Personale  og  i sin  Virksom- 
hed; han  var  derhos  en  stræng  Mand  (derfra  Frygten  hos 
os),  en  Mand,  der  fordrede  meget  baade  af  sig  selv  og  af 
sit  Personale;  men  vi  havde  ogsaa  Følelsen  af  og  Er- 
faringen for,  at  han  var  en  stræng  retfærdig  Mand  i alle 
Forhold  ogsaa  mod  os,  af  en  uplettet  PLæderlighed , fjern 
fra  enhver  Gaaen  paa  Accord  med  sin  Samvittighed  i de 
mange  Forhold,  der  i denne  Pienseende  kunde  lægge 
Snarer  for  hans  som  for  saa  mangen  Handelsmands  Fod, 
og  dertil  besjælet  af  en  Rundhaandethed,  der  uden  smaalig 
Reregning  og  tilvisse  uden  at  tilsigte  det  som  Maal,  var 
et  virksomt  Middel  til  at  hæve  ham  til  den  ansete  og 
højtagtede  Stilling,  som  han  indtog  i og  udenfor  Standen. 
Arbejdet  var  ihærdigt  fra  tidlig  Morgen  til  sildig  Aften 
i Forretningen;  Lærlingene  boede  der  i Huset,  hvor  vi 
alle  (med  Undtagelse  af  Møller,  der  som  gift  spiste  hjemme) 
havde  vor  fulde  Forplejning. 

Som  ovenfor  berørt  boede  Hagerup,  Krarup  og  jeg 
sammen* 1).  Saa  forlode  de  Huset,  og  V.  Hertz  delte  en  kort 


A.  G.Salomon,  bekjendt  Antikvar -Boghdl. , H.  C.  Klein,  Hof- 
boghdl. , der  efter  sin  Forretnings  Standsning  fik  Embede  i sles- 
vigsk Ministerium;  endvidere  har  jeg  hørt  nævne:  Jordhøy  og 
en  Gapitain  Topp. 

J)  Mærkeligt  nok  havde  det  samme  Værelse,  i forrige  Aarhundrede 

i nogle  Aar  været  beboet  af  min  Morfader,  der  var  Kontorist  og 

3* 


Tid  Værelse  sammen  med  mig,  indtil  han  kom  bort;  selv 
efter  min  Hjemkomst  fra  Krigen,  i 1851,  boede  jeg  der, 
indtil  jeg  i 1852  flyttede  til  mit  fædrene  Hjem.  — Men  først 
Kl.  10  om  Aftenen  og  ofte  langt  senere  naaede  vi  op  til  vort 
Værelse,  som  vi  saa  forlode  Kl.  7 å om  Morgenen  for 
ikke  at  betræde  det  hele  Dagen  Syntes  vi,  at  vi  i Løbet 
af  Dagen  navnlig  om  Middagen,  naar  vi  skulde  gaa  tilbords, 
trængte  til  at  gjøre  lidt  Toilette,  saa  var  der  Posten  i 
Gaarden;  Sommer  og  Vinter  maatte  vi  gaa  derned,  i 
hvilken  Anledning  Haandklæder  hang  i Kontoret ; det  vilde 
have  taget  for  lang  Tid  at  gaa  op  paa  vort  Værelse! 

Middagsmaaltidet  i det  Reitzelske  Hus  var  saa  ejen- 
dommeligt, ialtfald  efter  Nutidsbegreber,  at  det  vel  fortjener, 
at  jeg  dvæler  lidt  omstændeligere  derved.  Personalet  nød 
det  i Forening  med  Familien;  men  da  Bogladen  dog  ikke 
kunde  staa  tom , saa  deltes  vi  i to  Hold , der  skiftede 
ugevis  til  at  tage  Vagt  dér,  medens  Kontoret  under  Maal- 
tidet  holdtes  lukket;  Vagtholdet  spiste  saa  i sin  Uge  efter 
Familien  og  første  Hold. 

Det  indtoges  under  Iagttagelse  af  den  dybeste  Tavshed, 
ialtfald  fra  Børnenes  og  Personalets  Side;  kun  Reitzel, 
Fruen,  eller  for  at  være  oprigtig:  Madam  Reitzel1)  — 
thi  det  blev  hun  kaldt  — og  Vigfus  Erichsen  talte  lidt  under 
Maaltidet.  Børnene,  saavel  de  voxne  som  de  yngre,  dristede 
sig  allerhøjst  til  hviskende  Meddelelser ; end  ikke  naar  der 
kunde  være  en  og  anden  Gæst  tilstede , f.  Ex.  en  jævn- 
aldrende Veninde  af  Døtrene,  blev  denne  højtidelige  Tavshed 
brudt.  Til  Personalet  taltes  der  ikke,  og  indbyrdes  talte  vi 
ikke  til  hinanden:  et  stjaalent  Blik,  et  næsten  umærkeligt 
Puf  med  Albuen  eller  et  lydløst  Signal  af  Fod  mod  Fod 


Rejsende  for  det  store  Handelshus  v.  Hemmert,  der  ejede  og  be- 
boede hele  Gaarden. 

*)  Cancelliraadstitlen  og  den  fri  Luftning,  som  1848  medførte, 
gjorde  Forandring  heri. 

var  vort  eneste  Meddelelsesmiddel.  I denne  Periode  kom 
der  1 å 2 Gange  om  Ugen  en  eller  anden  Student,  der 
var  anbefalet  til  Reitzel  og  spiste  til  Middag;  uerfaren  og 
ukjendt  med  Husets  Skik  kunde  han  da  i Begyndelsen 
tale  højt  til  højre  og  venstre.  Med  Forfærdelse  kunde  de 
yngre  Børn  da  se  paa  den  Formastelige,  medens  vi  andre 
i vort  stille  Sind  tænkte:  Ja  bi  du  kun,  min  Ven,  du 
bliver  nok  stækket;  og  ganske  rigtig,  han  var  snart  inde 
under  Fortryllelsen,  der  oprindelig  udgik  fra  gamle  Reitzel, 
og  ligefrem  kunde  føres  tilbage  til  hans  Frygt  for  Alt, 
hvad  der  kunde  falde  ind  under  det  mod  Respekten 
stridende  og  tidsspildende,  og  ingenlunde  var  begrundet  i 
Inhumanitet  endsige  Uvenlighed ; kun  Alvor ! fremfor  Alt : 
Alvor ! 

Hvor  levende  staar  efter  46  Aars  Forløb  det  hele 
Billede  for  mig  af  den  lille  Spisestue  (Familiens  ordinære 
Dagligstue)  med  det  lange  Bord,  ved  hvilket  enhver  af 
Familien  indtog  sin  bestemte  Plads,  og  hvor  3 å 4 Pladser 
i Rad  stod  tomme  til  os  med  Formaden  anrettet.  I Spidsen 
gik  gamle  Vigfus  Erichsen  ved  2 Stokke,  eller  havde  en 
af  os  under  Armen,  og  derpaa  vi  andre  efter  Anciennetet; 
efter  en  stille  Hilsen  satte  vi  os  og  spiste  i Taushed.  Der 
blev  selvfølgelig  budt  os  rigeligt  og  flere  Gange,  men  jeg 
tror  ikke,  at  det  hørte  til  god  Tone  at  spise  mere  end 
een  Portion  Formad,  med  mindre  det  var  en  Ret,  der  paa 
een  Gang  gjaldt  for  For-  og  Eftermad  (Kaal  og  Flæsk  o.l.).  — 
Maden  var  baade  rigelig  og  udmærket  vel  tillavet  og  dog 
havde  den  en  Skavank ! Det  var  den  usalige  forud  be- 
stemte Rækkefølge  af  Maaltidets  Sammensætning;  saa 
usvigelig  som  Stjernernes  Gang  paa  Himlen  og  som  at 
Dag  følger  efter  Nat,  saa  sikkert  var  det,  at  vi  den  ene 
Mandag  fik  Risengrød  og  stegt  Fisk  og  den  anden  Vand- 
grød og  kogt  Fisk  og  saaledes  fremdeles  bestemte  Retter 
for  hver  Dag  i Ugen,  saa  at  vi  kunde  beregne,  om 
det  skulde  være  aarevis  forud,  hvad  vi  paa  en  given  Dag 

vilde  faa,,  vel  at.  mærke  med  de  Forandringer,  som  de 
forskjellige  Aarstider  medførte.  Var  det  saaledes  en 
staaende  Regel,  at  vi  om  Efteraar,  Vinter  og  Foraar 
fik  Øllebrød  om  Lørdagen,  saa  fik  vi  om  Sommeren 
Koldskaal  paa  den  samme  Dag. x) 

Naar  man  betænker,  hvilken  Rolle  Maaltidet  spiller 
for  den  Unge,  navnlig  naar  det  daglige  Liv  ellers  ikke 
frembyder  megen  Afvexling,  saa  vil  man  kunne  forstaa,  at 
denne  Ensformighed  ikke  blev  betragtet  med  milde  Øjne. 
Klager  over  den  ere  jævnlig  komne  til  Orde  andetsteds, 
L Ex.  paa  Hospitaler,  hvor  det  faste  Personale  er  inderlig 
kjed  af  denne  Mangel  .paa  Afvexling.  Man  har  da  fundet 
paa  et  saare  simpelt  Middel,  idet  man,  istedetfor  at  give 
Rotationen  et  Omløb  af  7 Dage,  giver  den  8,  9 å 10  Dage, 
hvorved  den  pinagtige  Tilbagevenden  af  samme  Mad  paa 
samme  Ugedag  undgaaes. 

Naar  Maaltidet  var  endt,  lod  „Manden*  Blikket  løbe 
rundt  om  Bordet;  med  et  „naa,  Børn!  er  vi  saa  færdige?* 
rejste  han  sig,  hvorpaa  vi  med  et  stille  Buk,  der  skulde 
gjælde  for  Tak  for  Mad,  forlode  Stuen.  Reitzel  blev  da, 
ialtfald  i de  senere  Aar,  en  halv  Times  Tid  hos  Hustru 
og  Børn  og  tog  sig  lidt  Hvile,  hvad  han  nok  kunde  trænge 
til,  og  jeg  vil  ikke  netop  paastaa,  at  der  blev  bestilt  meget 
i den  Tid  paa  Kontoret;  mellem  Kl.  4 og  5 indtog  han 


9 En  Sommerlørdag  glemmer  jeg  ikke:  saa  let;  det  var  da  J.  G.  Ja- 
cobsen havde  begyndt  at  brygge  Baiersk  01,  en  Drik,  der  indtil 
da  kun  kjendtes  som  importeret  fra  Udlandet  og  serveret  i de 
fineste  Conditorier.  Fru  R..  der  var  ukjendt  med  Øllets  Styrke, 
havde  da  ladet  lave  Koldskaal  af  det  ny  danske  Baiersk  01  med 
Tilsætning  af  de  sædvanlige  Ingredientser  af  Sukker  og  Vin. 
Den  kom  paa  Bordet,  men  var  jo  noget  bitter  og  skarp  i Smagen, 
altsaa  blev  der  tilsat  mere  og  mere  af  de  nævnte  Ingredientser. 
men  Følgen  blev  da  ogsaa,  at  vi  i den  stærke  Sommervarme 
allesammen,  baade  Store  og  Smaa,  bleve  hede  i Hovedet  af  den 
berusende  Søbemad  og  det  var  da  baade  første  og  sidste  Gang, 
at  der  anvendtes  Baiersk  01  paa  den  Maade. 


da  atter  Pladsen  ved  sin  Pult  og  forlod  den  sjældent, 
meget  sjældent  før  Thetid,  KL  8V2  å 9;  Arbejdet  gik  da 
uforstyrret  sin  Gang,  Dag  ud  og  Dag  ind,  Sommer  som 
Vinter.  Kl.  henad  9 bragtes  os  vor  Aftensmad,  The  og 
skaaret  Smørrebrød;  men  det  var  kun  et  kort  Intermezzo, 
i hvilket  Tungen  i et  Kvarterstid  eller  en  lille  halv  Time 
løstes  ved  „ Mandens “ Fraværelse.  De  ældre  af  Personalet, 
som  ikke  boede  i Huset,  gik  efter  Aftensmaaltidet,  medens 
vi  andre  maatte  holde  ud  til  Kl.  10  og  jævnlig  længere. 
Jeg  anfører  ikke  dette  som  noget  Martyrium,  der  kræver 
Medfølelse;  ud  maatte  vi  ikke  gaa,  op  paa  vort  Værelse 
heller  ikke;  og  Arbejdet  under  den  flittige  og  utrættelige 
Principals  Øjne  gik  saa  let  i det  varme  og  lyse  Kontor, 
at  vi  ikke  følte  Trykket  af  det  bundne  Liv;  det  var  jo 
ogsaa,  maa  man  erindre,  før  1848. 

Havde  vi  da  aldrig  Fridage,  og  hvorledes  gik  Søn- 
dagen ? 

Som  Fridage,  hele  Fridage,  kjendte  vi  kun  1ste  Paaske-, 
Pintse-  og  Juledag;  andre  Hellig-  og  Søndage  maatte  der 
arbejdes  i Forretningen,  saaledes  at  Regelen  var,  at  vi, 
o:  Lærlingene,  hveranden  Søndag  efter  Middagsmaaltidet, 
der  altid  var  mere  udsøgt  end  Hverdagenes,  havde  Til- 
ladelse til  at  gaa  ud  fra  Kl.  4 — 10;  Kl.  10  skulde  vi  nemlig 
helst  være  hjemme,  naar  vi  ikke  ganske  undtagelsesvis 
havde  indhentet  Tilladelse  til  at  maatte  blive  længere 
ude.  For  at  controllere,  om  vi  overholdt  denne  Husets 
Skik,  maatte  vi  ved  Hjemkomsten  melde  os  i Stuen,  hvor 
Familien  var  samlet  og  der  faa  Lys  og  Nøgle  til  vort 
Værelse  udleveret.  Men  det  var  kun  hveranden  Søndag 
og  om  det  end  hyppigt  blev  hver  Søndag  Eftermiddag, 
gjorde  Ankomsten  af  den  udenlandske  Post  jævnlig  Skaar 
i Fritiden.  Navnlig  om  Vinteren  var  Hamborg-Posten  ikke 
saa  sjældent  forsinket;  den  kunde  da  ventes  i et  langt 
Tog  af  aabne  med  Pressenninger  overdækkede  Holstensk- 
vogne fra  Korsør;  det  kjørte  ad  Vesterbro,  Vestergade, 

Skindergade,  forbi  Vaisenhuset  til  Postgaarden,  hvorfra 
Reitzel,  som  særlig  begunstiget,  kunde  faa  sine  Pakker 
udleveret  allerede  Søndag  Eftermiddag,  medens  andre 
Dødelige  maatte  vente  til  Mandag  Formiddag. 

Ideligt  bleve  vi  derfor  saavel  før  som  efter  Maaltidet 
sendt  over  paa  Posthuset  for  at  forhøre,  om  Posten  ved 
Hjælp  af  optiske  Telegrafer  — andet  kjendte  man  ikke 
dengang  — var  „meldt“.  Var  dette  ikke  Tilfældet,  fik  vi  i 
Almindelighed  Tilladelse  til  at  gaa;  men  var  den  derimod 
„ meldt  “ , maatte  vi  blive  og  knap  en  halv  Time  'kfter 
dens  Ankomst  kunde  hele  Personalet  med  gamle  Reitzel 
i Spidsen  være  i travl  Aktivitet  med  at  aabne  de  enkelte 
Indlæg,  conferere  Indhold  med  Faktura  og  notere  Priserne, 
der  altid  skete  med  store  og  smaa  latinske  Bogstaver, 
efter  at  Prisen  var  oversat  fra.  Thaler  og  Groschen  til 
Rigsdaler  og  Skilling.  Arbejdet  gik  da  med  Liv  og  Lyst 
og  var  R.  i godt  Humør,  saa  fik  vi  paa  slige  Dage  efter 
Aftensmaaltidet  et  stort  Glas  varm  Punsch  og  et  Stykke 
Kage. 

I et  Par  Aar  gav  Reitzel  mig  paa  min  Faders  An- 
modning en  Fritime  hver  Søndag  Morgen  tidlig,  for  at  jeg 
kunde  deltage  med  et  Par  Venner  i et  Gursus  i Engelsk 
hos  en  Privatlærer,  men  det  var  en  ganske  usædvanlig 
Begunstigelse.  Naar  man  var  bleven  Gommis  efter  5 Aars 
Læretid  og  fik  Gage,  var  Søndagsfriheden  større,  men  R. 
saa’  dog  helst,  at  man  kom  et  Par  Timer  Søndag  For- 
middag. Om  Søndagen  var,  som  meddelt,  Middagsmaaltidet 
noget  mere  udsøgt;  i Regelen  kom  da,  om  jeg  mindes  ret? 
den  ældste  Datters  Forlovede  , Gand.  theol. , senere  Skole- 
inspektør J.  G.  L.  Petersen,  Kapitain  i Studentercorpset  og 
bekjendt  i Studenterverdenen  under  Navn  af  „Bjørne- 
Petersen“.  Han  havde  ganske  anderledes  Frisprog  end 
alle  Andre,  og  benyttede  sig  af  det  til  fælles  Oplivelse; 
ogsaa  hans  gamle  Moder  var  jævnlig  Gæst;  endvidere 
spiste  Møller  og  hans  Hustru  ofte  Søndag  Middag  hos 

Reitzels.  Hun  havde  i en  Række  af  Aar  været  knyttet  til 
Huset  som  Mad.  Reitzels  trofaste  Hjælperinde  i Husvæsenet ; 
de  havde  da  gjerne  deres  spæde  lille  Søn  med  sig :) ; 
han  var  lige  naaet  til  det  Stadium  at  kunne  pludre  lidt  og 
det  var  en  yndet  Sport  at  lade  ham  øve  Tunge-Gymnastik 
i Forsøg  paa  at  udtale  mit  fremmedartede  Navn. 

En  ganske  enestaaende  Undtagelse  var  Juleaften; 
det  var  jo  en  meget  travl  Dag  i Forretningen;  endnu 
sent  kunde  Folk  komme  for  at  kjøbe  Julegaver,  og  Bog- 
laden, der  ellers  lukkedes  Kl.  8,  holdtes  aaben  til  Kl.  9, 
og  travlt  var  der  paa  Kontoret  med  Udlevering  af  For- 
lagsartikler til  andre  Boghandlere.  — Alting  har  jo  imid- 
lertid en  Ende,  ogsaa  Arbejdet  Juleaften,  og  naar  Klokken 
slog  9,  kom  gjerne  et  af  de  yngste  Børn  og  hviskede 
ganske  sagte  til  Faderen:  „Maden  er  paa  Bordet."  „Det 
er  godt,"  lød  Svaret,  men  lige  fort  gik  Arbejdet;  saa 
5 Minutter  efter  kom  en  af  de  voxne  Døtre  med  et  halv- 
højt: „Jeg  skulde  hilse  fra  Moder  og  sige,  at  Maden  er 
paa  Bordet."  „Ja  godt!  nu  kommer  vi  strax,"  lød  Svaret, 
men  lige  meget  hjalp  det;  men  naar  saa  Mad.  R.  selv 
indfandt  sig,  lød  det  befriende  Ord : „Ja,  lad  os  saa  gaa!" 
Vi  havde  imidlertid  forinden  saa  smaat  gjort  Toilette  og 
vare  altsaa  strax  parate. 

Men  det  Bord,  der  ventede  os,  var  det  ogsaa  nok  værd 
at  sætte  sig  til.  Hvilken  Forandring  fra  det  dagligdags! 
Og  hvilken  Luftning  af  Festlighed,  om  end  Stemningen,  paa 
Grund  af  det  uvante,  var  lidt  trykket  i Begyndelsen.  Det 
var,  som  kom  vi  ind  i en  hel  ny  Verden;  som  om  den 
ikke  ret  store  Stue,  i hvilken  vi  daglig  spiste  vor  Middags- 
maaltid,  var  bleven  dobbelt  saa  stor,  saaledes  som  den 
nu  prangede  i stærk  Belysning  og  med  en  rigelig  og 
smagfuld  Opdækning.  Og  til  det  ny  og  fornøjelige  ved 
Arrangementet  kom  den  næste  Overraskelse;  under  Spøg 


9 Sophus  Møller,  fortiden  (1889)  Læge  i Jylland. 


og  munter  Samtale,  som  var  det  den  almindeligste  og 
naturligste  Sag  af  Verden,  tog  vi  alle,  Familien,  Vigfus 
Erichsen,  Møller  og  hans  Kone  samt  vi  Unge,  Plads  ved  det 
lange  Bord.  Jeg  tror  nok,  at  det  var  en  complet  tydsk  Jule- 
aftens Opdækning,  hvormed  vi  blev  trakterede:  Karper, 
Kalkunsteg  og  Kage ; paa  Vinen  sparedes  ikke,  vi  fik  baade 
Rhinskvin,  Rødvin  og  Champagne.  Under  Spøg  og  Latter 
nødes  de  gode  Sager,  og  al  Forlegenhed  forsvandt.  Naar 
der  var  taget  af  Bordet,  blev  der  arrangeret  Kommersspil 
om  Julegaver;  det  var  da  et  mærkeligt  Tilfælde,  der  syntes 
at  raade  over  Fordelingen  af  disse  smagfulde  og  kostbare 
Gaver;  det  traf  sig  nemlig  aldrig,  at  en  af  Døtrene  vandt 
Tøj  til  en  Vest  eller  et  kulørt  Silkelommetørklæde,  eller 
at  en  af  os  fik  en  fin  Dametaske  eller  nogle  Alen  elegante 
Silkebaand;  muligvis  var  der  ogsaa  en  kyndig  Haand  med 
i Spillet,  der  vidste  at  lade  den  rette  Gave  komme  i de 
rette  Hænder.  Ved  Børnenes  Gaver,  ialtfald  de  yngres, 
til  Forældrene  var  der  det  ejendommelige,  at  der  gjerne 
ved  Nytaarstid  kom  Regning  paa  dem  fra  vedkommende 
Handlende,  som  Reitzel  da  betalte.  Den  Aften  holdt 
vi  længe  ud ; vi  befandt  os  saa  vel,  hvortil  bidrog  Følelsen 
af,  at  vi  havde  Fridag  hele  Dagen  efter  og  mulig  endog 
2den  Juledags  Eftermiddag;  men  naar  vi  saa  d.  27de  De- 
cember mødtes  ved  det  daglige  Hverdags- Middagsbord, 
var  hele  Julestemningen,  (ialtfald  i dens  ydre  Tilsyne- 
ladelse)  for  det  meste  forduftet  og  Tausheden  den 
gamle. 

Familiens  Fødselsdage  gik,  paa  Fruens  nær,  saa  temme- 
lig ubemærkede;  de  satte  deres  Spor  ved  Sukkerkriilgler 
til  Morgentheen,  Chokolade  om  Formiddagen  og  Vin  til 
Middagsmaaltidet , men  ingen  Selskabelighed  bidrog  til 
Dagens  Forherligelse.  En  Undtagelse  gjorde  som  sagt 
Fruens  Fødselsdag,  der  indtraf  paa  Aarets  første  Dag. 
Da  Bogladen  var  lukket,  stillede  vi  alle  til  Gratulation 
„paa  Salen*  i den  Del  af  Familielejligheden,  der  var  be- 

liggende  paa  1ste  Sal  og  kun  sjældnere  benyttedes x).  En 
stor  Mængde  af  Husets  Venner,  Conferentsraad  Holm, 
Tr.  Wedersø,  Rørby,  Schorn,  Prof.  Henck  (Husets  Læge) 
Krigsassessor  Wilstrup,  Major  Platou  og  fl.  indfandt  sig 
da , saa  velsom  enkelte  af  Digterne , der  nærmere  vare 
knyttede  til  Reitzel,  saasom  H.  G.  Andersen,  H.  P.  Holst 
og  Chr.  Winther.  Der  blev  da  trakteret  med  gode  Sager, 
og  man  blev  indbudt  til  om  Aftenen,  hvor  der  saa  val- 
en større  Sammenkomst,  men  vi  havde  i saa  Henseende 
frie  Hænder,  og  jeg  tror  nok,  at  jeg  i Reglen  foretrak 
at  være  i mit  Hjem  paa  Aarets  første  Aften.  Lige- 
ledes tilbragte  vi  Nytaarsaften  i Familiens  Kreds  og 
det  nye  Aar  blev  paa  Slaget  12  budt  Velkommen  i et 
Glas  Champagne. 

Selskaber  gjordes  der  yderst  sjældent  i min  Tid  i det 
Reitzelske  Hus;  jeg  tror  saaledes,  at  der  i de  10  Aar, 
jeg  var  der,  ikke  en  eneste  Gang  var,  hvad  man  kalder 
Middagsselskab.  Nogle  Gange  var  der  Bal,  hvortil  vi 
vare  indbudne;  det  gik  da  meget  muntert  og  fornøjeligt 
til,  men  da  jeg  aldrig  har  kunnet  taale  Dandsen,  skjøndt 
jeg  ellers  var  en  ganske  flink  Gymnastiker,  har  jeg  ikke 
mange  Minder  herfra.  Det  sidste  er,  at  jeg,  skjøndt  lille 
og  spinkel,  havde  engageret  en  meget  velvoxen  Dame;  om 
det  nu  var,  at  hun  var  for  svær  for  mig  at  føre  eller  af 
Varme,  eller  af  andre  Grunde,  ved  jeg  ikke;  men  besvimet 
var  jeg  og  maatte  bæres  i Seng  under  intet  mindre  end 
2 Lægers  Tilsyn,  idet  en  Candidat  Kochen  og  min  Broder 
Julius,  der  var  medicinsk  Studerende,  begge  Deltagere  i 
Ballet,  toge  sig  af  mig.  Næste  Morgen  vaagnede  jeg  uden 


l)  Foruden  Boglade  og  Kontorer  havde  R.’s  kun  Daglig-  (og  Spise-) 
stue  og  Forældrenes  Soveværelse  i Stueetagen;  Selskabslokale, 
der  dog  i de  senere  Aar,  da  Reitzels  Sygdom  tog  Overhaand, 
benyttedes  dagligt,  paa  lste  Sal,  medens  alle  Børnene  havde  Sove- 
værelser (ligesom  Personalet)  paa  2den  Sal  dels  til  Gaden,  dels 
til  Gaarden. 


— 44  — 


at  ane  hvad  der  var  passeret  og  maa  — for  at  imødegaa 
enhver  skumlende  Gisning  — blot  bemærke,  at  dette 
Ildebefindende  paakom  mig  lige  i Begyndelsn  af  Ballet  og 
længe  før  Aftensmaaltidet. 

En  saa  godt  som  enestaaende  Undtagelse  i Retning 
af  Selskabelighed  var,  da  Reitzels  fejrede  Decorationsmaler 
Liibschitz’s  Bryllup  med  Frøken  Martha  Berg,  en  Veninde 
af  Døtrene.  Brudeparret  kom  ligefra  Vielsen  til  et  festligt 
Middagsbord  hos  Reitzels,  og  Chr.  Winther  havde  forfattet 
en  kjøn  Sang  i Dagens  Anledning.  Ingen  af  Personalet 
var  dog  indbudt  ved  denne  Lejlighed. 

Den  officielle  Fritid  indskrænkede  sig  altsaa  til  de  3 
Helligdage  og  til  Søndag  Eftermiddag  efter  Kl.  4,  men  — 
forbuden  Frugt  smager  jo  altid  bedst,  og  jeg  tør  derfor 
ikke  nægte,  at  vi  stundom  toge  os  en  Extra -Udgangstil- 
ladelse, foregivende  et  pressende  Forretningsærinde  til  en 
eller  anden  Bogbinder  eller  hen  paa  Universitetsloftet,  hvor 
Reitzel  havde  Lokale  til  Opbevaring  af  sit  Forlag,  medens 
Udflugten  i Virkeligheden  gjaldt  enten  et  nødvendigt 
Ærinde  til  Skrædder  eller  Skomager,  eller  det  mindre 
nødvendige,  at  forfriske  sig  ved  en  Kop  Kaffe  med  en 
Bolle  til,  naar  vi  fandt,  at  vor  Frokost  ikke  slog  til;  baade 
„Himmerig"  og  „Helvede"  vare  allerede  den  Gang  saa 
fristende  nær  ved  Bogladen.  Mindre  uskyldige  have  Aften- 
Udflugterne  vistnok  været;  de  maatte  foretages  med  stor 
Forsigtighed  for  ej  at  blive  opdagede,  og  saavel  Udgang 
som  Hjemkomst  indeholdt  store  Farer  herfor. 

Først  og  fremmest  gjaldt  det  om  ikke  at  gaa  ud,  før 
„Manden"  havde  forladt  Kontoret;  det  kunde  endda  let 
nok  iagttages  endog  fra  vore  Vinduer;  men  saa  kunde 
man  ved  Udgangen  riskere  at  løbe  i Armene  paa  ham 
eller  dog  blive  set  af  ham,  naar  han  færdedes  paa  Trappen 
inden  han  gik  til  Ro1),  men  saa  Hjemkomsten!  — Trak 

])  Det  var  jo  endnu  i den  Tid,  da  Ildebrande  signaliseredes  ved 

Brandraab,  Piben  og  Trommen.  Jeg  sad  da  en  Aften,  Klokken 

den  ud  til  over  KL  12,  og  det  kunde  jo  hændes,  saa 
var  Portneren  gnaven,  og  med  god  Grund ; thi  han  skulde 
ud  af  sin  varme  Seng  og  tilmed  have  at  vide,  hvem  Efter- 
nøleren var;  og  det  var  jo  ikke  ret  meget,  at  man  havde 
Evne  til  at  stikke  til  ham  for  at  faa  ham  til  at  tie. 
Heldigt  for  os  var  det,  at  der  i samme  Hus  boede  en 
Familie  med  mange  voxne  Børn,  der  færdedes  temmelig 
sent  og  beboede  samme  Side  i den  store  Gaard,  som 
vi;  under  deres  Flag  foT  vi  jævnlig  ved  Ind-  og  Ud- 
passagen  ad  de  farlige  Skær. 

Vore  Udflugter  gjaldt  af  og  til  „Æbleski  ve- 
Klubben",  et  lille,  tarveligt  Stuelokale  i Pilestræde 
mellem  Klareboderne  og  Kronprindsensgade.  Hvorfor  det 
betegnedes  „Klubben",  var  mig  altid  en  Gaade,  thi  aldrig 
saa’  jeg  nogen  anden  Gæst  end  os  selv,  naar  vi  stjal  os 
derhen  for  at  delicatere  os  med  et  Stykke  Æblekage  eller 
et  Par  varme  Æbleskiver.  I Vinduet  var  gjerne  udstillet 
under  Staaltraadsgitter  større  og  mindre  Æblekager  og 
Fade  med  Æbleskiver;  det  var  dog  kun,  naar  vi  om  Dagen 
havde  set,  at  der  var  kommen  en  frisk  Forsyning,  at  vi 
søgte  derhen;  thi  undertiden  kunde  Varerne  blive  lovlig 
gamle.  Syntes  vi  en  enkelt  Gang,  at  Aftensmaden  ikke 
var  tilstrækkelig,  kunde  vi  ogsaa  forvilde  os  hen  til  Bruschs 
Restauration  i Kirkestræde,  hvor  en  Portion  veltillavet 
Boeufsteg  serveredes  for  saadant  noget  som  12  [.{.  Om  det 
er  en  Drøm,  at  Theodor  Reitzel  og  jeg  lagde  os  efter  det 


kunde  vist  være  mellem  11—12  eller  maaske  endnu  senere,  oppe 
i mit  Værelse  og  læste  med  en  Pibe  i Munden,  da  det  fatale  Raab 
lød  op  til  os.  I en  Fart  styrter  jeg  saa  ned  uden  at  sætte  Piben  fra 
mig,  for  paa  Gaden  at  erfare,  hvor  Ilden  var;  da  den  sagdes  at 
være  paa  Nørrebro,  hvor  mit  Hjem  var,  vilde  jeg  selvfølgelig  se 
at  naa  derud,  men  o ve!  I Porten  træffer  jeg,  netop  som  jeg 
vilde  svippe  ud  af  den,  „Manden11,  som  højlig  forbausedes  over 
mig  i den  Positur  med  Kasket  paa,  Kontorfrakke  og,  hvad  der 
var  det  værste,  med  Pibe  i Munden.  Der  blev  ingen  Nørre- 
br os-Tur  af  den  Gang. 

ædle  Billardspil  i en  gyselig  Kneipe  i Skindergade  paa 
Hjørnet  af  Trompetergangen,  og  at  vi  der  bleve  sete  af 
en  af  Forretningens  Karle,  som  ikke  undlod  den  næste 
Dag  at  gjøre  sig  vigtig  af  sin  Opdagelse,  maa  staa  hen. 
Benægter  Theodor  Reitzel  Faktum,  ja,  saa  er  det  en 
Drøm!  Er  det  derimod  sandt  — saa  maa  jeg  dog  til 
Undskyldning  anføre,  at  vi  da  ialtfald,  efter  hvad  figura 
viser,  ikke  ere  forfaldne  dertil  i vort  senere  Liv* 1). 


J)  Først  senere  — for  at  blive  ved  mit  „Friluftsliv*  — da  jeg  var 
bleven  Gommis  og  saaledes,  uagtet  jeg  boede  hos  min  Principal, 
havde  Ret  til,  baade  at  gaa  ud  om  Aftenen  og  til  at  ryge  Tobak, 
der  ellers  var  Contrabande,  eftersom  R.  ikke  selv  røgte,  fandt 
jeg  stadig  Vej  til  offentlige  Steder  om  Aftenen;  det  var  jo  i og 
efter  1848.  Vi  vare  da  endel  Yngre,  deriblandt  Carl  og  August 
Nielsen,  Sønner  af  Instruktør  N.  P.  Nielsen,  Høedt,  min  Fætter 
Gh.  Schorn  og  flere,  der  samledes  hos  en  Gonditor  Rydberg  Schou 
paa  Amagertorv  om  Aftenen  og  hvor  Høedts  Vid  og  Lune  var  en 
stadig  Kilde  til  interessant  Samtale  og  Morskab.  Ogsaa  i Nissens 
„røde  Lygte “ i Vimm elskaftet  kom  vi  ikke  saa  sjældent;  og  her 
var  Theodor  R.  ogsaa  med;  tydeligt  mindes  jeg  paa  dette  Sted 
allerførste  Gang  at  have  hørt  „den  tapre  Landsoldat*  ypperligt 
foredraget  i Dialekt  af  senere  afdøde  Skuespiller  H.  P.  Knudsen.  Af 
og  til  fandt  nogle  af  os  ogsaa  paa  — vel  navnlig  af  Hensyn  til  det 
morsomme  og-brogede  Selskab,  der  samledes  — at  søge  et  bekjendt 
Ølhus  i Kronprindsensgade  („Øl-Jørgen*),  godt  anset  for  sine  ud- 
mærkede Varer,  der  bleve  serverede  af  Opvartere,  som  i Reglen 
rekruteredes  blandt  Landsoldater.  Selskabet  var  meget  morsomt, 
det  var  hovedsagelig  ældre  Spidsborgere,  der  havde  deres  Pibe 
hængende  i Lokalet  og  bestemt  Plads  ved  de  voxdugsbeklædte 
Borde,  og  som  samledes  der  efter  Dagens  Slid  ved  et  Glas  hvidt 

01  eller  en  Rompunsch.  Flere  af  dem  vare  Oficerer  ved  Borger- 
væbningen og  betegnedes  i saa  Tilfælde  ved  deres  Charge.  — 
Der  kom  ogsaa  mange  islandske  Studenter;  de  spiste  Østers  — 
der  dengang  var  adskilligt  billigere  end  nu  — eller  Taskekrabber 
og  drak  danske  Snapse  dertil,  og  endelig  løse  og  ledige  Per- 
soner, der  hendøsede  et  Par  Nattetimer  for  Drikkens  Skyld  ved 
hvidt  01  og  Brændevin. 

Et  Sted,  hvor  jeg  en  ganske  enkelt  Gang  kom,  var  i Caca- 
vajos  Gafé  paa  Østergade;  naar  jeg  nævner  det,  er  det  blot  for 
at  omtale,  at  den  bekjendte,  utvivlsomt  i en  vis  Retning  godt 

Med  Forlystelserne  faldt  det  sparsomt  i Reitzels  Hus; 
de  laa  ikke  i Tiden  som  nu,  og  det  var  ligesom  mine  For- 
ældres Hus,  et  stille,  alvorligt  og  strængt  Hjem;  jeg  tror, 
at  1 å 2 abonnerede  Pladser  om  Ugen  i det  kgl.  Theater 
til  Husets  Damer  omtrent  var  alt  hvad  Vinteren,  de  om- 
talte Baller  og  maaske  et  Par  Concerter  iberegnede,  bød 
dem.  Til  Sommerglæderne  hørte  Udflugterne  til  Ordrup, 
hvor  Reitzel  havde  lejet  Sommerlejlighed,  der  dog  kun  — 
om  jeg  husker  ret  — benyttedes  frå  Lørdag  Eftermiddag 
til  Søndag  Aften  og  i de  3 Ugers  Sommerferie.  — Omtrent 
ved  1850  havde  Reitzel  kjøbt  et  nydeligt  Landsted  i 
Skovshoved,  hvor  jeg  havde  den  Glæde  flere  Gange  at 
være  Familiens  Gæst;  der  undte  han  sig  dog,  af  Hel- 
bredshensyn længere  Sommerophold , men  tog  alligevel 
saa  vidt  Kræfterne  tillod  det,  virksom  Del  derfra  i 
Forretningen.  At  Reitzel  en  eneste  Gang  i de  10  Aar, 
jeg  var  der  i Huset,  foretog  en  4—5  Dages  Udflugt  med 
hele  sin  Familie  til  Møens  Klint,  maa  snarest  anses  som 
et  Bevis  paa,  hvor  stille  Familien  levede,  end  paa  det 
modsatte. 

Naar  vi  saaledes  se,  hvor  liden  Del  Familien  tog  i 
Forlystelser,  vil  man  let  kunne  fatte,  at  Personalet  ej 
havde  Adgang  til  ret  mange.  Jeg  vil  derfor  ikke  be- 
tragte det  som  et  Tilløb  til  en  Forlystelse  men  snarere 
som  en  tilvant  Tribut,  da.  gamle  Reitzel  den  første  St. 
Hansdag,  jeg  var  i hans  Hus,  forærede  mig  5 Rdl.  i — 
„Dyrehavspenge" ! Paa  den  ene  Side  kreperede  det  mig, 
at  der  bødes  mig  en  Douceur  i samme  Form,  som  jeg 
havde  set  anvendt  hjemme,  naar  mine  Forældre  gav 
Karlen  og  Pigerne  en  lignende,  den  Gang  ganske  almindelig 


begavede,  men  ellers  ligefrem  utilregnelige  Særling  Alexander 
Weihe,  en  af  Kjøbenhavns  Originaler,  jævnlig  kom  der;  han 
samlede  Subscribenter  paa  sin  latinske  Parlør  og  flere  af  os 
figurere  blandt  disse  under  alskens  tildels  af  ham  selv  compo- 
herede  Titler  og  Værdigheder. 

Sommergave;  paa  den  anden  Side  var  5 Rdl.  et  saa  stort 
Beløb,  som  jeg  næppe  nogensinde  tidligere  havde  raadet 
over  som  Eneherre.  Derimod  var  det  aldeles  utvivlsomt 
for  at  glæde  mig,  at  R.  en  Fastelavnsmandag  om  Efter- 
middagen gav  mig  2 og  Frihed  til  at  gaa  i Theatret. 
Han  blev  derfor  højlig  forbauset,  da  jeg  gav  ham  de  2 
tilbage  og  bad,  om  jeg  hellere  maatte  gaa  hjem  til  mine 
Forældre  istedetfor,  hvad  han  gjerne  tillod;  men  den  paa- 
følgende  Søndag  gav  han  mig  1 Rdl.  til  at  gaa  i Theatret  for! 

I samme  Aar,  som  jeg  kom  til  Reitzel,  aabnede 
Garstensen  sit  „ Sommertivoli  “ ; hvilken  epokegjørende  Be- 
givenhed dette  var  for  enhver  Kjøbenha\fner,  kan  jeg  bedst 
bevise  derved,  at  endog  hele  Familien  Reitzel  var  der  den 
første  Aften  og  hele  Personalet  den  anden. 

Forbindelsen  med  Studenterforeningen  gjorde,  at  han 
vist  fik  en  Del  Fribilletter  til  Studenterkomediernes  General- 
prøver ved  Fastelavnstider;  paa  den  Maade  har  jeg  set 
adskillige  af  Hostrups  Komedier  paa  Hoftheatret.  At  jeg 
ogsaa  var  i Theatret  (i  Parterret)  hin  mindeværdige  Søn- 
dag Aften,  da  Lysekronen  mellem  1ste  og  2den  Akt  af 
„Don  Cæsar  de  Bazan“  styrtede  ned,  anfører  jeg  her, 
fordi  jeg  jo  maatte  ind  og  berette  Familien  Reitzel  ved 
Afhentning  af  Nøglen  til  mit  Værelse,  hvad  der  var  pas- 
seret, hvilket  vakte  en  ganske  overordentlig  Sensation, 
eftersom  en  Veninde  af  Døtrene  netop  samme  Aften 
skulde  i Theatret.  Heldigvis  skete  ingen  større  Ulykke. 

Om  Reitzels  Forhold  til  Boghandlerforeningen  under 
mit  Ophold  i Forretningen  henvises  til  O.  H.  Delbancos 
Festskrift;  den  fremskudte  Stilling,  som  den  myndige  Mand 
i sin  Egenskab  af  den  betydeligste  Forlægger  indtog  i For- 
bindelse med  personlige  Forhold,  fremkaldte  Brydninger, 
der  endte  med,  at  han  meldte  sig  ud;  hvad  jeg  mindes 
herom,  indskrænker  sig  hovedsagelig  til,  at  Møderne  holdtes 
paa  Omgang  hos  de  forskjellige  Medlemmer,  og  at  Turen 
saaledes  ogsaa  kom  til  ham.  — Disse  samledes  da  paa 

1ste  Sal,  hvor  Forhandlingerne  holdtes  og  hvor  der  ser- 
veredes The  med  Tilbehør,  der  ogsaa  kom  os  tilgode. 
Vi  erfarede  Intet  om  hvad  der  foregik.  „Boghandler- 
Tidenden"  existerede  ikke  og  det  var  kun  lidt,  der  ryg- 
tedes til  os,  naar  undtages  Antagelse  og  Udslettelse  af 
rabatberettigede  Firmaer. 

Imidlertid  nærmede  Udløbet  af  min  Læretid  sig;  det 
var  i Juni  Maaned  i det  mindeværdige  Aar  1848,  og  jeg 
var  mellem  20  og  21  Aar  gammel.  Naar  undtages,  at 
jeg  kom  paa  Gage,  og  at  Fruen  fra  nu  af  sagde  „De"  til 
mig1)  var  min  Stilling  uforandret;  skjøndt  jeg  rigtignok 
hellere  var  flyttet  til  mit  Hjem,  maatte  jeg  dog,  da  R. 
ønskede  det,  blive  boende  hos  ham,  om  jeg  end  fik  nogen 
mere  Frihed  og  navnlig  Ret  til  at  gaa  ud  om  Aftenen, 
hvortil  Begivenhederne  i 1848  med  det  livligt  bevægede, 
offentlige  Liv,  tidlig  og  silde,  jo  nok  kunde  friste.  Chri- 
stian VHI’s  skæbnesvangre  Sygdom  fyldte  Kjøbenhavn 
med  forventningsfulde,  frygtblandede  Anelser;  man  havde 
Følelsen  af,  at  en  ny  Tid  forestod,  og  Anelserne  fik  til- 
fulde  deres  Beskræftelse  ved  Kongens  Død.  Skjøndt  man 
ialtfald  i Dagene  umiddelbart  før  denne  vidste,  at  Profes- 
sorerne H.  N.  Clausen  og  J.  F.  Schouw  forberedte  et  Mani- 
fest til  Folket,  („Ved  Thronskiftet")  slog  dette,  da  det 
Morgenen . efter  Kongens  Død  stod  averteret  til  Salg  og 
spredtes  over  By  og  Land,  ned  som  en  Bombe.  I disse 
Dage  og  Maaneder  var  Livligheden  og  Confluxen  i Reitzels 
Boglade  større  end  nogensinde ; Rygte  afløste  Rygte,  politiske 
Pjecer,  fædrelandssindede  Opraab  og  Sange,  fremkaldte  i 
Anledning  af  Oprørets  Udbrud  i Hertugdømmerne,  over- 


*)  Vor  Principal  brugte  det  patriarkalske  Du  til  os  alle,  lige  fra 
Møller  ned  til  den  yngste  Lærling  saa  vel  som  til  Karlene;  da 
jeg  kom  i Huset,  sagde  jeg  efter  gammel  Vane  fra  mit  Hjem 
„Du"  til  disse  sidste,  og  de  sagde  da  igjen  „Du“  til  mig,  men 
det  holdt  Reitzel  ikke  af,  han  sagde  mig  det,  og  Følgen  blev 
altsaa,  at  Karlene  og  jeg  gjensidig  sagde  „De". 

svømmede  Bogladerne,  Adresser  i forskjellige  patriotiske 
Øjemed  til  Konge,  Regering  og  Borgerrepræsentation  frem- 
lagdes  til  Underskrift,  kort  sagt  et  stærkt  pulserende  Liv 
gjennemstrømmede  Gamle  og  Unge.  Langelinie  forsynedes 
med  Pallisader,  og  Ovne  til  Glødning  af  Kugler  indret- 
tedes i Bastionerne;  Frivillige  ilede  til  Fanerne,  Gaver  af 
Vaaben,  Heste  og  rede  Penge  strømmede  ind,  og  kunde 
man  ikke  paa  anden  Maade  vise  sin  Begejstring,  saa 
fæstede  man  en  Nationalkokarde  paa  sin  Hat  eller  Hue. 
Ogsaa  jeg  blev  greben  af  den  almindelige  Bevægelse;  min 
Fader  havde  som  Student  staaet  paa  Volden  i 1807,  to 
af  mine  Brødre1)  meldte  sig  frivilligt,  den  ene  som  Læge, 
den  anden  som  Combattant;  min  ældste  Broder,  der  var 
Landmand  i Jylland,  deltog  i sin  Egns  Vaabenøvelser  og 
Forberedelser  til  en  Landstorms  Rejsning;'  ogsaa  jeg  vilde 
med,  men  mine  Forældre  fandt,  at  jeg  var  for  spinkel  og 
svag  og  jeg  maatte  blive  hjemme,  til  min  Tid  kom.  Men 
gamle  Reitzel  blev  greben  af  den  samme  Begejstringens 
Rus;  som  tidligere  berettet,  havde  ban  som  Livjæger  del- 
taget i Fædrelandets  Forsvar  i 1807,  og  det  var  som  om 
Minderne  fra  hin  Tid  vaagnede  paany  og  opflammede  ham 
til  Daad;  ikke  blot  gav  han  rigelige  Gaver  af  Penge  og  af 
Bøger  til  de  i Oprørskrigen  Saarede,  han  fandt,  at  han 
maatte  gjøre  noget  mere,  at  han  personlig  paa  en  eller 
anden  Maade  „maatte  være  med“.  Saa  anskaffede  han 
sig  — 2 gode  Pistoler  med  behørig  Ammunition  og  øvrigt 
Tilbehør!  Og  hermed  begav  han  sig  hver  Morgen  tidlig, 
ledsaget  af  sine  to  Sønner  og  mig,  ned  paa  Ridebanen  i 
Filosofgangen,  hvor  en  Skive  blev  oprejst,  og  hvor  vi  saa 
en  Times  Tid  øvede  os  i Skiveskydning.  — Der  var  noget 
stort,  noget  betagende,  ved  at  se  den  58aarige  Mand,  For- 


) Julius  Wroblewski,  tidligere  Corpslæge,  død  i 1888  som  Kom- 
munelæge i Kjøbenhavn,  og  August  Wroblewski,  afsk.  Capitain 
af  Infanteriet. 

retningsmanden  lige  ud  til  Fingerspidserne  og  fri  for  alt, 
hvad  der  kan  henføres  til  Sentimentalitet,  tage  Del  med 
og  vejlede  os  Unge  i denne  Idræt.  Lad  saa  En  og  Anden 
trække  paa  Smilebaandet  ad  dette  Udslag  af  Fædre- 
landskærligheden og  lad  kun  den  valne,  klamme  Snus- 
fornuft komme  med  sit  „Hvad  kan  det  nytte?"  Jeg 
svarer  da , saadan  var  Aanden  i 1848 ; den  Aand , der 
affødte  Udfaldet  fra  Fredericia,  Slaget  ved  Isted,  Frede- 
riksstads  glimrende  Forsvar,  den  heltemodige  Kamp  i 1864 
om  Dybbøls  sammenskudte  Skandser  og  Sejren  ved  Hel- 
goland! 

Efterhaanden  som  Tropperne  indkaldtes,  mobiliseredes 
og  afgik  til  Slesvig,  blottedes  imidlertid  Hovedstaden  for 
Tropper ; Borgervæbning,  Studentercorps  og  Livjægercorps 
maatte  overtage  den  ikke  ganske  ringe  Vagttjeneste  i 
Kjøbenhavn,  der  fremdeles  bestod  som  en  qvasi-Fæstning. 
Af  Personalet  var  Sundby  „Gefreiter"  ved  Livjægercorpset, 
der  i Krigstid  havde  Forpligtelse  at  deltage  i Sjællands 
Forsvar,  medens  Lauritzen  stod  ved  Borgervæbningen,  der 
ikke  behøvede  at  gaa  udenfor  Kjøbenhavns  Volde.  — 
Theodor  Reitzel  og  jeg  tik  da  Lyst  til  at  melde  os  fri- 
villigt ved  Livjægercorpset,  som  havde  en  stærk  Tilgang; 
blandt  flere  indtraadte  saaledes  Hof- Balletmester  Bour-, 
nonville  med  12  af  det  kgl.  Theaters  Dansere  („B.  og 
hans  12  Apostle"  kaldtes  de).  Gamle  Reitzel  gik  bered- 
villigt ind  paa  vort  Ønske,  og  skjøndt  det  saaledes  ikke 
var  et  helt  ringe  Gontingent  han  stillede  af  sit  Personale, 
hvorunder  hans  Arbejde  ikke  led  saa  lille  et  Afbræk, 
sagde  han  ikke  et  Ord  hertil.  Og  med  hvilket  Liv  og 
Lyst  gik  ikke  i hine  lyse  Dage  baade  den  militære  og  den 
civile  Tjeneste.  Omtrent  hver  12te—  14de  Dag  kunde 
man  blive  tilsagt  til  Vagttjeneste,  der  varede  et  Døgn,  og 
umiddelbart  efter  Afløsningen  fra  denne,  med  al  dens 
Kommers  i Vagtstuen  og  den  mindre  morsomme  Staaen 
Skildvagt,  vendte  vi  lige  tilbage  til  Forretningen  og  ind- 

tog  vor  Plads  ved  Pulten  og  i Bogladen  uden  Tale  om 
Extra-Hvile. 

Saaledes  gik  1848  og  49.  I dette  sidste  forefaldt 
imidlertid  en  Episode,  som  jeg  ikke  tør  forbigaa  i disse 
Erindringer  med  Taushed,  eftersom  den  giver  et  inter- 
essant Indblik  i Reitzels  Karakter. 

Jeg  havde  nu  været  (5  Aar  i Forretningen,  uden  nogen- 
sinde at  have  haft  saameget  som  2 Dage  i Træk  fri;  en 
stærk  Lyst  til  at  besøge  min  Broder,  Landmanden  l),  drog 
mig  til  Jylland,  og  mine  Forældre  mente,  at  jeg  nok  nu 
havde  fortjent  en  lille  Ferie.  Men  saa  stor  var  Frygten  hos 
mig  paa  den  anden  Side,  at  jeg  i mange  Aftener  formelig 
gik  paa  Lur  efter  en  Lejlighed  til  at  finde  „Manden"  i saa 
godt  Humør,  at  jeg  turde  komme  frem  med  mit  Ønske. 
Endelig  syntes  jeg  en  Aften,  en  Maanedstid  førend  den 
projekterede  Rejse  skulde  gaa  for  sig,  at  Lejligheden  var' 
gunstig;  vi  vare  ene  paa  Kontoret  og  noget  beklemt  fik 
jeg  saa  Munden  paa  Gled  og  mit  Ønske  udtalt  — men 
Reitzel  saa’  først  paa  mig,  som  om  han  ikke  vilde  tro 
sine  egne  Øren,  at  jeg  kunde  komme  med  en  slig  Be- 
gjæring  — om  jeg  nogensinde  havde  set,  at  han  tog  sig 
en  Ferie  (jeg  tav  klogelig  om  Møens-Rejsen)  — om  nogen 
af  de  Andre  havde  Ferie  — (Sundby  hvert  andet  Aar, 
indskød  jeg)  — ja,  der  har  vi  det,  det  skal  jeg  altid  have 
at  høre  — om  hvem  der  skulde  gjøre  mit  Arbejde  — om 
hvorledes  jeg  overhovedet  kunde  tænke  mig  Muligheden 
af  at  faa  Ferie  etc.  etc.  og  tilsidst,  at  han  aldeles,  ikke 
vidste,  om  det  var  nødvendigt,  at  jeg  rejste  og  han  ialt- 
fald  ganske  vilde  overlade  til  mig  selv  at  afgjøre,  om  jeg, 
efter  hvad  han  nu  havde  sagt,  vilde  rejse.  Efterhaanden 
var  han  imidlertid  bleven  roligere,  og  da  jeg  saa,  idet 
jeg  tog  en  Almanak,  sagde,  at  jeg  altsaa  vilde  be- 
tragte Tilladelsen  som  given  og  nu  blot  vilde  spørge,  om 


) Gand.  phil.,  fhv.  Proprietair  Emil  Wroblewski,  f i Esrom  1889. 

det  var  til  den  Mandag  eller  til  Mandagen  8 Dage  efter, 
at  jeg  maatte  have  fri,  blev  det  endelig  vedtaget,  at  jeg 
skulde  have  14  Dage  fri.  — Men  saa  kom  der  „en  Mand 
i Vejen  med  en  Slæde“ ; det  var  Tydskerne,  der  trængte 
op  til  Aarhus,  hvorved  Rejsen  fik  en  nødtvungen  Ud- 
sættelse af  en- 14  Dages  Tid,  og  jeg  vil  ikke  netop  paastaa, 
at  jeg  i denne  Mellemtid  havde  kronede  Dage.  Med  min 
bedste  Villie  kunde  jeg  ikke  gjøre  min  Principal  tilpas; 
han  var  nu  engang  gnaven  over  dette  Brud  paa  det 
tilvante;  men  det  skulde  blive  værre!  Den  Dag,  da 
jeg,  ledsaget  til  Grenaa  af  min  Broder  skulde  forlade 
Jylland,  for  at  gaa  med  Damper  til  Kalundborg,  mødte 
jeg  i Havnen  en  Skipper,  som  jeg  godt  kjendte  fra  Reitzels, 
idet  han  stadig  havde  Fragtgods  til  Besørgelse  for  Forret- 
ningen; da  han  hørte,  at  jeg  skulde  til  Kjøbenhavn,  tilbød 
han  mig  at  rejse  med  sin  Jagt,  der  laa  sejlklar;  hele  Rejsen 
skulde  koste  mig  1 R.dl  °2  %.  og  han  mente  nok  i Løbet 
af  næste  Dags  Formiddag  at  være  i Kjøbenhavn;  men  da 
jeg  spurgte  ham,  om  han  kunde  garantere  mig,  at  jeg- 
kunde  staa  ved  min  Pult  hos  R.  den  næste  Morgen  Kl.  9, 
lo  han  og  sagde,  at  det  kunde  ingen  Skipper  love!  Der- 
med var  Sagen  endt,  og  jeg  gik  ombord  paa  Damperen, 
kom  nogle  Tim^r  efter  til  Kalundborg,  maatte  der  tage 
Extrapost  til  Holbæk,  kjørte  pr.  Dagvogn  fra  Holbæk  til 
Roskilde,  overnattede  paa  en  Træbænk  i 3die  Glasses 
Ventesal  paa  Roskilde  Banegaard,  tog  derfra  Kl.  7 Morgen 
til  Kjøbenhavn  og  stod  ganske  rigtig  Kl.  9 ved  min  Pult 
paa  Kontoret.  Men  hvorledes  saa’  der  ud  paa  denne? 
En  Bunke  af  Sedler  og  Breve  laa  ophobet  paa  den;  halv- 
højt spurgte  jeg  da  Lauritzen  om  hvem  der  havde  lagt 
alt  dette  der,  men  før  han  kunde  svare,  tog  gamle  R. 
Ordet  og  sagde,  at  det  var  ham;  det  var  lutter  Sager, 
som  man  paa  Grund  af  min  Bortrejse  ikke  kunde  finde 
udaf,  kort  sagt,  der  var  meget  ivejen.  Det  viste  sig  imid- 
lertid snart,  at  Alt  var  i bedste  Orden,  men  gnaven  var 

Manden  dog  fremdeles.  — Imidlertid  havde  jeg  fortalt 
min  Fader  Episoden  med  Grenaa-Skipperen  og  at  Hjem- 
rejsen havde  kostet  mig  14  Rdl.  istedetfor  1 Rdl.  2 % 
og  endvidere  berettet  om,  at  min  Principal  endnu  var 
gnaven;  saa  gik  min  Fader,  uden  at  jeg  anede  det,  kort 
Tid  efter  en  Dag  op  til  Reitzel  og  takkede  ham  for  den 
mig  tilstaaede  Ferie  og  fortalte  saa  en  passant  i hvilken 
Fristelse  jeg  havde  været  med  Hensyn  til  Hjemrejsen. 
Hvilken  Forandring  medførte  det  ikke!  Fra  det  Øjeblik 
var  det  lutter  Solskin,  og  da  Gagedagen  kom,  fik  jeg 
extra  alle  mine  Rejseudgifter  betalt.  Jeg  kan  dog  ikke 
slutte  denne  Episode  uden  at  fortælle,  at  jeg  samme  Dags 
Aften,  som  jeg  om  Morgenen  var  kommen  til  Kjøbenhavn, 
havde  den  Ærgrelse  at  møde  Skipperen,  der  var  kommen 
tidlig  om  Formiddagen. 

Aaret  1849  gik  forresten  sin  Gang  med  Arbejde  paa 
Kontoret  og  Vagttjeneste;  efter  den  forsmædelige  Ulykke  i 
Eckernfordebugt  kom  Oprejsningen  i Fredericiasejren  og 
om  Efteraaret  Troppernes  Hjemkomst  med  sine  storartede 
Festligheder.  Herved  bortfaldt  Livjægernes  Vagttjeneste;  i 
Efteraaret  kom  saa  Indkaldelse  af  det  unge  i 1827  fødte 
Mandskab,  hvortil  jeg  hørte,  til  Session  for  at  vaabenøves  i 
Januar  1850.  Reitzel  mente  nu  nok,  at  jegyar  lovlig  spinkel 
til  at  taale  et  Felttogs  Strabadser,  og  talte  med  General- 
krigskommissair  Frisch,  der  jævnlig  kom  i Bogladen,  om 
Rimeligheden  for  at  jeg  kunde  blive  kasseret,  men  jeg  havde 
i Stilhed  forskaffet  mig  en  af  min  Broder  udfærdiget  Læge- 
attest, der  erklærede  mig  for  fuldkommen  tjenstdygtig,  saa 
at  jeg,  endskjønt  Udskrivningschefen,  nævnte  Generalkrigs- 
kommissair,  fandt  mig  lovlig  klein,  blev  stedet  til  Lod- 
trækning og  udtaget  til  Infanterist.  Den  5te  Januar  1850 
mødte  jeg  i Sølvgadens  Gaserne;  som  vaabenøvet  (Liv- 
jæger) blev  jeg  med  c.  40  andre  ligestillede  gjort  færdig  i 
en  kort  Exercerskole  paa  nogle  Uger,  og  i Begyndelsen  af 
Februar  rnaatte  jeg,  faa  Dage  efter  at  jeg  havde  lidt  det 


' smertelige  Tab  ved  Døden  at  miste  min  kjære , kjærljge 
Moder,  paa  min  Fod  med  c.  GO  ft  Oppakning  marchere 
til  Odense,  hvor  den  Afdeling,  jeg  var  bleven  tildelt,  laa  i 
Kvarter.  Hermed  var  mit  Ophold  i Reitzels  Hus  afbrudt 
for  et  Tidsrum  af  16  Maaneder  og  Beskrivelsen  af  min 
Deltagelse  i det  for  de  danske  Vaaben  saa  hæderlige  Felt- 
tog i 1850  hører  ikke  ind  under  disse  Linier;  kun  bør  jeg 
nævne,  at  Forbindelsen  med  det  Reitzelske  Hus  vedlige- 
holdtes  ved  en  jævnlig  Brevvexling  med  min  Ven  Theodor. 
•Jeg  fik.  ogsaa  Breve  fra  min  kjære  Principal,  og  jeg  kan 
ikke  nægte  mig  den  Glæde,  trods  den  smigrende  Ros,  det 
indeholder  over  mig,  her  at  aftrykke  ét,  som  jeg  fik  fra 
ham  som  Svar  paa  en  Lykønskningskrivelse  til  hans 
Fødselsdag,  d.  4de  Okt.  1850.  — Brevet  lyder  saaledes: 


Kjøbenhavn  d,  11.  Okt.  1850. 


Kjære  Otto  Wroblewsky! 

Med  sand  Glæde  modtog  jeg  paa  min  Fødselsdag  din 
venlige  Skrivelse,  hvorfor  jeg  herved  bringer  Dig  min  inder- 
ligste Taksigelse  for  dine  kjærlige  Ønsker  i den  Anledning. 

Under  den  nærværende  just  ikke  meget  fornøjelige  Tid, 
hvori  vi  befinde  os,  var  dit  Brev  mig  en  sand  Forfriskning, 
da  det  mindede  mig  om  vor  6aarige  Samvirken,  i hvilken 
du  var  mig  en  god  og  trofast  Støtte  og  Medarbejder. 
Ogsaa  jeg  nærer  det  Haab,  at  vort  tidligere  Forhold,  naar 
vort  Fødeland  ved  Hjælp  af  vore  dygtige  og  tappre  Lands- 
mænd atter  skjænkes  Fredens  lykkelige  Dage , skal  blive 
fornyet;  min  Imødekommen  skal  da  være  ligesaa  hjertelig, 
som  da  du  for  henved  7 Aar  tilbage  holdt  dit  Indtog  i 
mit  Hjem. 

Modtag  imidlertid  mine  bedste  og  varmeste  Ønsker  for 
dit  Held  din  nærværende  Stilling  og  lad  mig  og  mine 
fremdeles  være  anbefalet  til  dit  venlige  Sindelag  mod  os. 
Dersom  det  kunde  lykkes  dig,  forudsat  din  Tid  tillader 


det,  at  forskaffe  mig  mit  Tilgodehavende  hos  det  ^Hanse- 
asen“  i)  . . . . 

Forventende  din  nærmere  Meddelelse  herom 

din  altid  hengivne 

G.  A.  R e itzel. 


Min  Hjempermittering  og  Gjenindtræden  hos  Reitzel 
fandt  Sted  i Maj  1851  efter  at  Freden  var  sluttet  samme 
Aars  Foraar. 

Krigsaaret,  havde  paa  forskjellig  Maade  udviklet  mig 
og  lært  mig  at  staa  paa  egne  Ben;  Følgen  heraf  var,  at 
der  ved  Siden  af  det  samme  gode  Forhold,  som  tidligere 
havde  bestaaet  mellem  os,  kom  en  friere  Tone,  en  langt 
større  Hensyntagen  og  Tillid  til  mig,  ligesom  der  ind- 
rømmedes mig  en  mere  udvidet  Selvstændighed  i min 
Virksomhed;  desværre  blev  dette  sidste  i Løbet  af  Aaret 

1851,  i hvilket  jeg  atter  havde  en  Ferierejse  for  at  over- 
være min  ældste  Broders  Bryllup  i Jylland,  og  navnlig  i 
1852 — 53,  en  Nødvendighed. 

Den  store,  stærke  Mand  bøjedes  mere  og  mere  under 
den  sørgelige,  uhelbredelige  Sygdom,  som  tærede  paa  hans 
Livskraft.  Aldrig  vil  jeg  kunne  glemme  Nytaarsdagen 

1852,  da  han  kom  over  for  sidste  Gang  paa  Kontoret,  for 
at  sige  os , at  nu  kom  han  der  ikke  for  det  første , i 
hvilken  Anledning  han  fordelte  Arbejdet  mellem  os;  atter 
ved  denne  Lejlighed  viste  han  mig  kjærlig  Tillid.  Fra  nu 
af  kom  vi  saa  flere  Gange  om  Ugen  ind  til  ham  i den  lille 
Dagligstue,  der  var  bleven  hans  Sygestue;  vi  maatte  da 
hver  for  sig  give  Rapport  over  Forretningens  Gang  og  det 
os  betroede  Arbejdes  Udførelse.  Han  kunde  da  engang 
imellem  faa  En  under  Armen  og  saa  gik  den  høje  af 
Sygdommen  bøjede  Mand  med  det  fine,  kloge,  gulblege 
Ansigt  og  det  smukke,  graasprængte,  krøllede  Haar  lang- 


) her  fulgte  saa  Navnet  paa  en  slesvigsk  Boghandler  og  en  Com- 
mission  til  Udretteise. 


— 57  - 


somt  op  og  ned  ad  Gulvet,  talende  om  Forretningen  og 
Dagens  Begivenheder;  af  og  til  kunde  vel  den  gamle 
Heftighed  blusse  op,  men  snart  var  han  atter  mild  og  blid. 
Middagsmaaltidet  i Familiekredsen  bortfaldt  ved  denne 
Tid  og  vi  fik  rigelige  Kostpenge  istedetfor. 

Mod  Slutningen  af  1852  maatte  jeg  dog  volde  ham 
en  Sorg;  jeg  havde  faaet  Lyst  til  at  etablere  mig,  men 
havde  hverken  Evne  eller  Mod  til  at  begynde  i Kjøben- 
havn  og  vilde  vel  heller  ikke  af  Hensyn  til  min  døende 
Principal  gjøre  det.  Jeg  besluttede  derfor  at  slaa  mig  ned 
i Roskilde,  hvor  Chancerne  syntes  mig  gunstige,  hvilket 
ogsaa  tilfulde  bekræftedes  i de  5 Aar  jeg  boede  der.  Men 
jeg  kunde  ikke  faa  det  over  mine  Læber  at  sige  ham 
det;  en  Søndag  i December  Maaned  gav  jeg  derfor  hans 
Søn  Theodor  et  Brev,  hvori  jeg  meddelte  min  Principal 
min  Plan  om  at  nedsætte  mig  i Floskilde  i Maj’  1853. 
Om  Eftermiddagen  kom  saa  Theodor  ud  til  mig  og  for- 
talte at  Faderen,  strax  da  han  saa  mit  Brev  og  før  han 
havde  aabnet  det,  sagde:  „Saa,  nu  vil  Wroblewsky  for- 
lade mig!“ 

Mandag  Morgen,  da  jeg  kom  i Forretningen,  kom 
Fruen  over  paa  Kontoret  og  bad  mig  komme  ind  til  hendes 
Mand;  han  var  meget  lidende,  sagde  hun  og  bad  mig 
erindre  det;  saa  vidste  jeg  jo  nok,  hvad  der  forestod  og 
det  var  med  tungt  Sind  at  jeg  gik  de  faa  Skridt  ind  til 
hans  Sygeleje.  I stærkt  ophidset  Tilstand  bebrejdede  han 
mig,  at  jeg  nu,  da  han  var  Døden  nær,  kunde  nænne  at 
forlade  hans  Forretning;  han  foreholdt  mig,  at  han  havde 
behandlet  mig  bedre  end  nogen  anden  i ' hans  Tjeneste, 
bedre  end  hans  egne  Sønner  vare  bievne  behandlede,  og 
at  han  havde  haabet  og  troet  paa,  at  jeg  vilde  blive  hos 
disse,  naar  han  selv  var  gaaet  bort.  Jeg  kunde  og  maatte 
indrømme  alt,  hvad  han  sagde  som  sandt  og  alt  hvad  jeg 
kunde  anføre,  var  derfor  kun,  at  jeg  jo  dog  i sin  Tid  var 
kommen  i hans  Hus  for  at  uddannes  til  en  Gang  selv  at 

kunne  skabe  mig  en  selvstændig  Stilling,  og  at  jeg  ved  at 
flytte  til  Roskilde  jo  Intet  tog  fra  hans  Sønner.  Saa  kom 
den  sørgelige  stærke  Nedgang  i hans  Tilstand,  og  i denne 
faldt  min  sidste  Aften  i hans  Hus,  d.  1ste  April  1853,  da 
jeg,  efter  endt  Dagværk,  skulde  sige  ham  Tak  for  de  10  Aar 
og  bringe  ham  mit  Farvel.  Det  var  med  dyb  Bevægelse  og 
i Følelsen  af,  at  det  kunde  være  en  Afsked  for  hele  Livet, 
at  jeg  traadte  hen  til  hans  Sygeseng,  hvor  hans  trofaste 
Hustru  og  omhyggelige  Plejerske  sad  ved  Hovedgjærdet. 
Men  han  gjorde  mig  det  lettere,  ved  selv  at  tage  Afskeden 
som  en  Hverdags  - Begivenhed  og  ytre,  at  jeg  vel  blev  i 
nogen  Tid  i Byen  endnu,  for  det  Tilfælde,  at  der  var 
nogen  Besked  man  vilde  have  af  mig.  Hans  Hustru  fulgte 
mig  ud,  bød  mig  venligt  Haanden  idet  hun  bad  mig  erindre, 
at  han  var  syg,  meget  syg  og  opfordrede  mig  til  at  gaa 
ovenpaa  og  sige  Farvel  til  „Pigebørnene*.  Saaledes  var 
min  Afsked  fra  det  Reitzelske  Hus;  men  lykkeligvis  skulde 
det  ikke  være  den  endelige,  thi  i den  Maaned,  jeg  før  min 
Etablering  tilbragte  dels  i Roskilde,  dels  i Ivjøbenhavn,  var 
jeg  jævnlig  inde  hos  min  fordums  Principal.  Sidste  Gang 
jeg  saa’  ham,  traf  jeg  ham  oven  Senge;  han  var  da  mild 
og  venlig,  talte  med  Interesse  og  Deltagelse  om  min  fore- 
staaende  Etablering  og  haabede  paa,  naar  han  muligvis  kom 
sig  (!)  i Sommerens  Løb  at  kunne  besøge  mig  i Roskilde. 

Faa  Uger  efter,  den  7de  Juni  1853,  udfriedes  han  af 
sine  store  Lidelser  i sit  G3  Aar  og  stededes  d.  13de  s.  M. 
til  Hvile  paa  Assistents  Kirkegaard. 

Optegnelserne  om  mit  Ophold  i G.  A.  Reitzels  Hus 
ere  hermed  til  Ende.  Tilbage  staar  kun  at  bringe  ham 
og  hans  Minde  min  Tak  for  mangt  et  godt  Sædekorn, 
som  han  i mine  unge  Aar  har  nedlagt  hos  mig;  men  til 
de  bedste  Frugter,  som  hine  10  Aar  have  baaret  for  mig, 
hører  det  Venskab,  der  nu  i snart  50  Aar  har  bestaaet 
mellem  hans  Børn  og  mig. 

Ved  G.  A.  Reitzels  aabne  Grav  blev  der  sagt  af 
F.  J.  Mynster: 

„og  tidt  og  ofte,  naar  vi  i stille  Timer  tage  en  af 
„vore  kjære  Bøger  i vor  Haand,  da  skal  Dit  Navn 
„rinde  os  ihu,  og  Du  selv  staa  for  os  i venlig  Erindring 
„i  vort  Livs  bedste  Øjeblikke"  . . . 

Gid  det  danske  Folk  nu  og  i kommende  Tider  maa 
kunne  bringe  Bærerne  af  G.  A.  Reitzels  Navn,  Slægt 
efter  Slægt,  en  Tak,  lig  den,  der  ligger  i disse  Ord! 





